[bookmark: _GoBack]KONVENTA PËR MBROJTJEN E TË DREJTAVE TË NJERIUT
DHE LIRIVE THEMELORE AMENDUAR ME PROTOKOLLIN NR. 11

Romë, 4.XI.1950

Teksti i Konventës është ndryshuar sipas dispozitave të Protokollit Nr. 3 (ETS Nr. 45), e cila hyri në fuqi më 21 shtator 1970, të Protokollit Nr. 5 (ETS Nr. 55), e cila hyri në fuqi më 20 dhjetor 1971 dhe të Protokollit Nr. 8 (ETS Nr. 118), e cila hyri në fuqi më 1 janar 1990, dhe përfshiu gjithashtu tekstin e Protokollit Nr. 2 (ETS Nr. 44) e cila, në përputhje me Nenin 5, paragrafin 3 të saj, ka qenë një pjesë përbërëse e Konventës që në datën e hyrjes së saj në fuqi, më 21 shtator 1970. Të gjitha dispozitat që janë ndryshuar dhe shtuar nga këto Protokolle janë zëvendësuar nga Protokolli Nr. 11 (ETS Nr. 155), që nga data e hyrjes së saj në fuqi më 1 nëntor 1998. Që nga kjo datë, Protokolli Nr. 9 (ETS Nr. 140), e cila hyri në fuqi më 1 tetor 1994, është shfuqizuar dhe Protokolli Nr. 10 (ETS Nr. 146) ka humbur qëllimin e vet.    
Qeveritë nënshkruese, anëtare të Këshillit të Evropës.
Duke pasur parasysh Deklaratën Universale të të Drejtave të Njeriut, të shpallur nga Asambleja e Përgjithshme e Kombeve të Bashkuara, më 10 dhjetor 1948;
Duke pasur parasysh, se kjo Deklaratë ka për qëllim të sigurojë njohjen dhe zbatimin universal dhe efektiv të të drejtave të shpallura në të;
Duke pasur parasysh, se qëllimi i Këshillit të Evropës është që të realizojë një bashkim më të ngushtë midis anëtarëve të tij dhe se një nga mjetet për të arritur këtë qëllim është mbrojtja dhe zhvillimi i të drejtave të njeriut dhe i lirive themelore;
Duke ripohuar besimin e tyre të thellë në këto liri themelore që përbëjnë themelet e drejtësisë dhe të paqes në botë, ruajtja e të cilave mbështet kryesisht mbi një regjim politik demokratik nga njëra anë, dhe nga ana tjetër mbi një kuptim dhe respektim të përbashkët të të drejtave të njeriut nga të cilat varen;
Të vendosura si qeveri të shteteve evropiane, që shtyhen nga e njëjta frymë dhe që kanë një trashëgimi të përbashkët idealesh, traditash politike, lirie dhe shteti të së drejtës,  për të marrë masat fillestare për zbatimin kolektiv të disa prej të drejtave të shpallura në Deklaratën Universale,

Kanë rënë dakord sa më poshtë:

Neni 1[footnoteRef:1] [1:  Titull i shtuar sipas dispozitave të Protokollit Nr 11 ( ETS Nr 155)] 

Detyrimi për të respektuar të drejtat e njeriut

Palët e Larta Kontraktuese i sigurojnë çdokujt brenda juridiksionit të tyre, të drejtat dhe liritë e përcaktuara në Seksionin I të kësaj Konvente.

Seksioni I 
Të drejtat dhe liritë

Neni 2[footnoteRef:2]  [2:  Titull i shtuar sipas dispozitave të Protokollit Nr 11 ( ETS Nr 155)
] 

E drejta për jetën 

1.  E drejta e çdo njeriu për jetën mbrohet me ligj. Askujt nuk mund t’i privohet jeta qëllimisht, me përjashtim të rastit kur zbatohet një vendim gjykate pas dënimit për një krim për të cilin dënimi është parashikuar me ligj.
2.  Privimi nga jeta nuk konsiderohet të shkaktohet në kundërshtim me këtë nen në rastet kur ky privim vjen nga përdorimi i forcës, që është jo më shumë se absolutisht i domosdoshëm:
a) në mbrojtje të çdo personi nga dhuna e paligjshme;
b)   për të kryer një arrestim të ligjshëm ose për të parandaluar arratisjen e një personi të ndaluar ligjërisht;
c)  për të kundërshtuar, në përputhje me ligjin, një trazirë ose kryengritje.

Neni 3
Ndalimi i torturës

Askush nuk mund t’i nënshtrohet torturës ose dënimeve ose trajtimeve çnjerëzore ose degraduese.

Neni 4
Ndalimi i skllavërisë dhe i punës së detyruar

1. Askush nuk do të mbahet në skllavëri ose në robëri.
2. Askush nuk do të shtrëngohet të kryejë një punë me dhunë ose të detyruar.
1. Për qëllim të këtij neni, termi “punë e kryer me dhunë ose e detyruar”, nuk përfshin:
a) çdo lloj pune që i kërkohet të kryejë zakonisht një personi të ndaluar në kushtet e parashikuara nga neni 5 i kësaj Konvente ose gjatë lirimit të tij me kusht;
b) çdo lloj shërbimi i karakterit ushtarak ose, në rastin e kundërshtarëve të ndërgjegjes në vendet ku kundërshtimi i ndërgjegjes është i njohur me ligj, shërbimi që kryhet në vend të shërbimit ushtarak të detyrueshëm;
c) çdo lloj shërbimi që kërkohet në rast krizash ose fatkeqësish, që kërcënojnë jetën ose mirëqenien e komunitetit;
d) çdo lloj pune ose shërbimi që është pjesë e detyrimeve normale qytetare.

Neni 5
E drejta për liri dhe siguri

1. Çdokush ka të drejtën e lirisë e të sigurisë personale. Askujt nuk mund t’i hiqet liria, me përjashtim të rasteve që vijojnë dhe në përputhje me procedurën e parashikuar me ligj:
a) kur burgoset ligjërisht, pas një dënimi të dhënë nga një gjykatë kompetente;
b) kur arrestohet ose burgoset ligjërisht për moszbatim të një urdhri të dhënë nga gjykata në përputhje me ligjin ose për të garantuar përmbushjen e një detyrimi të parashikuar nga ligji;
c) kur është arrestuar dhe paraburgosur për t’u çuar përpara autoritetit gjyqësor kompetent, kur ka arsye të besueshme për të dyshuar se ai ka kryer një vepër penale ose kur ka motive të arsyeshme për të besuar se është e nevojshme që të pengohet të kryejë një vepër penale ose të largohet pas kryerjes së saj;
d) kur një i mitur ndalohet ligjërisht, për qëllim edukimi të mbikqyrur, ose për ndalimin e tij të ligjshëm, me qëllim që të çohet përpara autoritetit kompetent ligjor;
e)  kur individët ndalohen ligjërisht për të parandaluar përhapjen e sëmundjeve infektive të personave të sëmurë mendërisht, alkoolistëve, narkomanëve ose endacakëve;
f)   kur një person arrestohet ose ndalohet ligjërisht, me qëllim që të ndalohet hyrja e tij e paautorizuar në atë vend, ose për një person kundër të cilit është duke u kryer një procedurë dëbimi ose ekstradimi;
2. Çdo person i arrestuar duhet të informohet brenda një afati sa më të shkurtër dhe në një gjuhë që ai e kupton, për arsyet e arrestimit të tij dhe në lidhje me çdo akuzë që i bëhet.
3. Çdo person i arrestuar ose i paraburgosur në rrethanat e parashikuara në paragrafin 1/c të këtij neni, duhet të çohet menjëherë përpara një gjykatësi ose një zyrtari tjetër të autorizuar me ligj për të ushtruar funksione gjyqësore dhe ka të drejtë të gjykohet brenda një afati të arsyeshëm ose të lirohet në gjykim e sipër. Lirimi mund të kushtëzohet nga garanci për t’u paraqitur para gjykatës.
4. Çdo person, të cilit i është hequr liria me arrestim ose me burgim, ka të drejtë të bëjë ankim në gjykatë me qëllim që kjo e fundit të vendosë, brenda një afati të shkurtër, për ligjshmërinë e burgimit të tij dhe të urdhërojë lirimin, në qoftë se burgimi është i paligjshëm.
5. Çdo person, që arrestohet ose burgoset në kundërshtim me dispozitat e këtij neni, ka të drejtën e zbatueshme të dëmshpërblimit.

Neni 6[footnoteRef:3] [3:  Titull i shtuar sipas dispozitave të Protokollit Nr 11 ( ETS Nr 155)] 

E drejta për një proces të rregullt

1. Në përcaktimin e të drejtave dhe detyrimeve të tij civile ose të çdo akuze penale kundër tij, çdo person ka të drejtë që çështja e tij të dëgjohet drejtësisht, publikisht dhe brenda një afati të arsyeshëm nga një gjykatë e pavarur dhe e paanshme. Vendimi duhet të jepet publikisht, por prania në sallën e gjykatës mund t’i ndalohet shtypit dhe publikut gjatë tërë procesit ose gjatë një pjese të tij, në interes të moralit, të rendit publik ose sigurisë kombëtare në një shoqëri demokratike, kur kjo kërkohet nga interesat e të miturve ose mbrojtja e jetës private të palëve në proces ose në shkallën që çmohet tepër e nevojshme nga gjykata, kur në rrethana të veçanta publiciteti do të dëmtonte interesat e drejtësisë.
1. Çdo person i akuzuar për një vepër penale prezumohet i pafajshëm, derisa fajësia e tij të provohet ligjërisht.
1. Çdo i akuzuar për një vepër penale ka të drejtat minimale të mëposhtme:
a) të informohet brenda një afati sa më të shkurtër, në një gjuhë që ai e kupton dhe në mënyrë të hollësishme, për natyrën dhe për shkakun e akuzës që ngrihet ndaj tij;
b) t’i jepet koha dhe lehtësitë e përshtatshme për përgatitjen e mbrojtjes;
c) të mbrohet vetë ose të ndihmohet nga një mbrojtës i zgjedhur prej tij ose, në qoftë se ai nuk ka mjete të mjaftueshme për të shpërblyer mbrojtësin, t’i mundësohet ndihma ligjore falas kur këtë e kërkojnë interesat e drejtësisë;
d) të pyesë, ose të kërkojë që të merren në pyetje dëshmitarët e akuzës dhe të ketë të drejtën e thirrjes dhe të pyetjes të dëshmitarëve në favor të tij, në kushte të njëjta me dëshmitarët e akuzës;
e) të ndihmohet falas nga një përkthyes, në qoftë se nuk kupton ose nuk flet gjuhën e përdorur në gjyq.

Neni 7
Nuk ka dënim pa ligj

1. Askush nuk mund të dënohet për një veprim ose një mosveprim, që në momentin kur është kryer nuk përbënte vepër penale, sipas të drejtës së brendshme ose ndërkombëtare. Po ashtu, nuk mund të jepet një dënim më i rëndë se ai që ishte i zbatueshëm në momentin kur është kryer vepra penale.
2. Ky nen nuk do të ndikojë mbi gjykimin dhe dënimin e një personi për një veprim ose mosveprim, i cili, në momentin kur është kryer, quhej vepër penale sipas parimeve të përgjithshme të së drejtës, të njohura nga kombet e qytetëruara.


Neni 8[footnoteRef:4] [4:  Titull i shtuar sipas dispozitave të Protokollit Nr 11 ( ETS Nr 155)
] 

E drejta për respektimin e jetës private dhe familjare

1. Çdokush ka të drejtën e respektimit të jetës së tij private dhe familjare, banesës dhe korrespondencës së tij.
2. Autoriteti publik nuk mund të ndërhyjë në ushtrimin e kësaj të drejte, përveçse në shkallën e parashikuar nga ligji dhe kur është e nevojshme në një shoqëri demokratike, në interes të sigurisë publike, për mbrojtjen e rendit publik, shëndetit ose moralit, ose për mbrojtjen e të drejtave dhe lirive të të tjerëve.

Neni 9
Liria e mendimit, e ndërgjegjes dhe e fesë

1. Çdokush ka të drejtën e lirisë së mendimit, të ndërgjegjes e të fesë; kjo e drejtë nënkupton lirinë për të ndryshuar fenë ose besimin dhe lirinë, qoftë individualisht ose kolektivisht, publikisht ose privatisht nëpërmjet kultit, mësimdhënies, praktikave dhe kryerjes së riteve.
2. Liria e shfaqjes së fesë së tij ose besimeve të dikujt nuk mund t’i nënshtrohet kufizimeve të tjera, përveç atyre të parashikuara nga ligji dhe që përbëjnë masa të nevojshme në një shoqëri demokratike në interes të sigurisë publike, për mbrojtjen e rendit publik, të shëndetit ose të moralit ose për mbrojtjen e të drejtave dhe të lirive të të tjerëve.

Neni 10
Liria e shprehjes

1. Çdokush ka të drejtën e lirisë së shprehjes. Kjo e drejtë përfshin lirinë e mendimit dhe lirinë për të marrë ose për të dhënë informacione dhe ide pa ndërhyrjen e autoriteteve publike dhe pa marrë parasysh kufijtë. Ky nen nuk i ndalon Shtetet që të kërkojnë liçencimin e ndërmarrjeve të transmetimit kinematografike ose televizive.
2. Ushtrimi i këtyre lirive që përmban detyrime dhe përgjegjësi, mund t’u nënshtrohet atyre formaliteteve, kushteve, kufizimeve ose sanksioneve të parashikuara me ligj dhe që janë të nevojshme në një shoqëri demokratike, në interes të sigurisë kombëtare, integritetit territorial ose sigurisë publike, për mbrojtjen e rendit dhe parandalimin e krimit, për mbrojtjen e shëndetit ose të moralit, për mbrojtjen e dinjitetit ose të të drejtave të të tjerëve, për të ndaluar përhapjen e të dhënave konfidenciale ose për të garantuar autoritetin dhe paanshmërinë e pushtetit gjyqësor.

Neni 11
Liria e tubimit dhe e organizimit

1. Çdokush ka të drejtën e lirisë së tubimit paqësor dhe të organizimit me të tjerët, duke përfshirë të drejtën e themelimit me të tjerë të sindikatave dhe të pjesëmarrjes në to për mbrojtjen e interesave të tij.
2. Ushtrimi i këtyre të drejtave nuk mund t’u nënshtrohet kufizimeve të tjera përveç atyre që parashikohen me ligj dhe që janë të nevojshme në një shoqëri demokratike, në interes të sigurisë kombëtare ose sigurisë publike, për mbrojtjen e rendit dhe parandalimin e krimit, për ruajtjen e shëndetit ose të moralit, ose për mbrojtjen e të drejtave dhe të lirive të të tjerëve. Ky nen nuk ndalon kufizime të ligjshme të ushtrimit të këtyre të drejtave nga pjesëtarë të forcave të armatosura, të policisë ose të administratës shtetërore.

Neni 12
E drejta për t’u martuar

Burri dhe gruaja, që kanë mbushur moshën për martesë, kanë të drejtë të martohen dhe të krijojnë familje, sipas ligjeve kombëtare që rregullojnë ushtrimin e kësaj të drejte.

Neni 13
E drejta për zgjidhje efektive

Çdokush, të cilit i janë shkelur të drejtat dhe liritë e përcaktuara në këtë Konventë, ka të drejtën e një zgjidhjeje efektive para një organi kombëtar, pavarësisht se shkelja është kryer nga persona që veprojnë në përmbushje të funksioneve të tyre zyrtare.

Neni 14
Ndalimi i diskriminimit

Gëzimi i të drejtave dhe i lirive të përcaktuara në këtë Konventë duhet të sigurohet, pa asnjë dallim të bazuar në shkaqe të tilla si seksi, raca, ngjyra, gjuha, feja, mendimet politike ose çdo mendim tjetër, origjina kombëtare ose shoqërore, përkatësia në një minoritet kombëtar, pasuria, lindja ose çdo status tjetër.

Neni 15[footnoteRef:5] [5:  Titull i shtuar sipas dispozitave të Protokollit Nr 11 ( ETS Nr 155)
] 

Derogimi në rastet e gjendjes së jashtëzakonshme

1. Në rast lufte ose rreziku tjetër publik që i kanoset jetës së kombit, çdo Palë e Lartë Kontraktuese mund të marrë masa që iu shmangen detyrimeve të parashikuara nga kjo Konventë, veçse në shkallën më të vogël që e kërkon situata, me kusht që këto masa të mos jenë të papajtueshme me detyrimet e tjera sipas të drejtës ndërkombëtare.
2. Dispozita e mësipërme nuk lejon asnjë shmangie nga neni 2, me përjashtim të rastit të vdekjes që vjen si pasojë e akteve të ligjshme të luftës ose nga nenet 3, 4 (paragrafi 1) dhe 7.
3. Çdo Palë e Lartë Kontraktuese, që ushtron këtë të drejtë derogimi, mban plotësisht të informuar Sekretarin e Përgjithshëm të Këshillit të Evropës për të gjitha masat e marra dhe arsyet pse ato janë marrë. Gjithashtu, ajo duhet të informojë Sekretarin e Përgjithshëm të Këshillit të Evropës për datën në të cilën këto masa kanë humbur fuqinë dhe dispozitat e Konventës vihen sërish në zbatim të plotë.

Neni 16
Kufizime ndaj veprimtarisë politike të të huajve

Asnjë nga dispozitat e neneve 10, 11 dhe 14 nuk mund të konsiderohet se u ndalon Palëve të Larta Kontraktuese që të vendosin kufizime ndaj veprimtarisë politike të të huajve.

Neni 17
Ndalimi i shpërdorimit të të drejtave

Asnjë nga dispozitat e kësaj Konvente nuk mund të interpretohet se i jep një Shteti, grupimi ose individi, të drejtë që të përfshihet në ndonjë veprimtari ose të kryejë ndonjë akt që synon cënimin e të drejtave dhe lirive të përcaktuara në këtë Konventë ose kufizime më të gjera të këtyre të drejtave ose lirive sesa është parashikuar në Konventë.

Neni 18
Kufiri i zbatueshmërisë së kufizimeve të të drejtave

Kufizimet e lejuara sipas kësaj Konvente ndaj të drejtave dhe lirive të sipërpërmendura nuk do të zbatohen për qëllime të ndryshme nga ato për të cilat janë parashikuar.

Seksioni II[footnoteRef:6] [6:  Seksioni II i ri sipas dispozitave të Protokollit Nr 11 ( ETS Nr 155)
] 

Gjykata Evropiane e të Drejtave të Njeriut

Neni 19
Krijimi i Gjykatës

Për të siguruar respektimin e zotimeve të ndërmarra nga Palët e Larta Kontraktuese të kësaj Konvente dhe nga Protokollet e saj, krijohet Gjykata Evropiane e të Drejtave të Njeriut, në vijim referuar si “Gjykata”. Ajo funksionon në mënyrë të përhershme.

Neni 20
Numri i gjyqtarëve

Gjykata përbëhet nga një numër gjyqtarësh i barabartë me numrin e Palëve të Larta Kontraktuese.
Neni 21
Kriteret e ushtrimit të funksioneve

1. Gjyqtarët duhet të kenë karakter të lartë moral dhe të kenë kualifikimet e duhura për ushtrimin e funksioneve të larta gjyqësore ose të jenë juristë me aftësi të shquara.
2. Gjyqtarët janë anëtarë të Gjykatës me zotësi individuale.
3. Gjyqtarët, gjatë mandatit të tyre, nuk mund të ushtrojnë asnjë veprimtari të papajtueshme me kërkesat e pavarësisë, paanësisë ose angazhimit në veprimtarinë me kohë të plotë; çdo çështje që ka të bëjë me zbatimin e këtij paragrafi zgjidhet nga Gjykata.

Neni 22
Zgjedhja e gjyqtarëve

1. Gjyqtarët zgjidhen nga Asambleja Parlamentare për çdo Palë të Lartë Kontraktuese, me shumicën e votave të shprehura mbi bazën e një liste prej tre kandidatësh të emëruar nga Pala e Lartë Kontraktuese.
2. E njëjta procedurë ndiqet për plotësimin e Gjykatës në rast aderimi të Palëve të reja të Larta Kontraktuese dhe për zëvendësimin e vendeve të mbetura bosh.

Neni 23
Kohëzgjatja e mandatit

1. Gjyqtarët zgjidhen për një mandat gjashtëvjeçar. Ata mund të rizgjidhen. Megjithatë, mandatet e gjysmës së gjyqtarëve që dalin nga zgjedhja e parë mbarojnë pas tre vjetësh.

2. Gjyqtarët, të cilëve u mbaron mandati në përfundim të afatit fillestar prej tre vjetësh, caktohen me short nga Sekretari i Përgjithshëm i Këshillit të Evropës menjëherë pas zgjedhjes së tyre.
3. Për të siguruar, sa të jetë e mundur, rinovimin e mandateve të gjysmës së gjyqtarëve çdo tre vjet, Asambleja Parlamentare, para se të zhvillojë zgjedhje të mëpasme, mund të vendosë që mandati ose mandatet e një ose më shumë mandateve të gjyqtarëve që do të zgjidhen të jetë i ndryshëm nga gjashtë vjet, por jo më shumë se nëntë vjet dhe jo më pak se tre vjet.
4. Kur ka më shumë se një mandat dhe kur Asambleja Parlamentare zbaton paragrafin e mësipërm, ndarja e mandateve bëhet me short nga Sekretari i Përgjithshëm i Këshillit të Evropës, menjëherë pas zgjedhjes.
5. Gjyqtari i zgjedhur në vendin e një gjyqtari tjetër, të cilit nuk i ka mbaruar mandati, çon deri në fund mandatin e paraardhësit.
6. Mandati i gjyqtarëve mbaron, kur ata mbushin moshën 70 vjeç.
7. Gjyqtarët qëndrojnë në detyrë, deri kur zëvendësohen. Megjithatë, ata vazhdojnë të trajtojnë çështjet e marra në shqyrtim prej tyre.

Neni 24
Shkarkimi

Gjyqtari mund të hiqet nga detyra vetëm kur gjyqtarët e tjerë vendosin, me shumicë dy të tretash, se ai nuk u përgjigjet më kushteve të kërkuara.

Neni 25
Sekretaria dhe sekretarët ligjorë

Gjykata ka një sekretari, funksionet dhe organizimi i së cilës caktohen në rregulloren e Gjykatës. Gjykata asistohet nga sekretarët ligjorë.

Neni 26
Mbledhja plenare e Gjykatës

Gjykata, në mbledhje plenare:
a) zgjedh, për një afat prej tre vjetësh, kryetarin e saj dhe një ose dy zëvendëskryetarë, të cilët mund të rizgjidhen;
b) krijon Dhomat, për një afat të caktuar;
c) zgjedh Kryetarët e Dhomave të Gjykatës, të cilët mund të rizgjidhen;
d) miraton rregulloren e Gjykatës, dhe
e) zgjedh Sekretarin dhe një ose disa zëvendëssekretarë.

Neni 27
Komitetet, Dhomat dhe Dhoma e Madhe

1. Për shqyrtimin e çështjeve që i paraqiten, Gjykata gjykon në komitete prej tre gjyqtarësh, në Dhoma prej shtatë gjyqtarësh dhe në një Dhomë të Madhe prej shtatëmbëdhjetë gjyqtarësh. Dhomat e Gjykatës do të ngrenë komitete për një periudhë kohe të caktuar.
2. Gjyqtari i zgjedhur në emër të një Shteti Palë në gjykim merr pjesë kryesisht në Dhomë dhe në Dhomën e Madhe, dhe në rast se nuk ka një gjyqtar ose ai nuk është në gjendje të marrë pjesë , Shteti Palë cakton një person që merr pjesë në cilësinë e gjyqtarit.
3. Në Dhomën e Madhe përfshihen gjithashtu Kryetari i Gjykatës, zëvendëskryetarët, kryetarët e Dhomave dhe gjyqtarë të tjerë të zgjedhur sipas rregullave të Gjykatës. Kur çështja i është kaluar Dhomës së Madhe në bazë të nenit 43, asnjë gjyqtar i Dhomës që ka dhënë vendimin nuk mund të marrë pjesë në të, me përjashtim të Kryetarit të Dhomës dhe gjyqtarit, që ka marrë pjesë në lidhje me Shtetin Palë të interesuar.

Neni 28
Deklarimi i papranueshmërisë nga komitetet

Një komitet, me votë unanime, mund ta deklarojë të papranueshme ose mund ta heqë nga lista e çështjeve një kërkesë individuale të paraqitur në bazë të nenit 34, kur një vendim i tillë mund të merret pa shqyrtim të mëtejshëm. Vendimi është përfundimtar.
 
Neni 29
Vendimet e Dhomave mbi pranueshmërinë dhe themelin

1. Në qoftë se nuk merret asnjë vendim sipas nenit 28, njëra nga Dhomat vendos mbi pranueshmërinë dhe themelin e kërkesave individuale të paraqitura në bazë të nenit 34.
2. Dhoma shprehet mbi pranueshmërinë dhe themelin e kërkesave ndërshtetërore, të paraqitura në bazë të nenit 33.
3. Vendimet mbi pranueshmërinë do të merren veçan, përveçse kur Gjykata vendos ndryshe në raste përjashtimore.

Neni 30
Heqja dorë nga juridiksioni në favor  të Dhomës së Madhe

Në qoftë se një çështje në gjykim para një Dhome paraqet një problem serioz në lidhje me interpretimin e Konventës ose të protokolleve të saj, ose kur zgjidhja e një çështjeje mund të ketë një rezultat të papajtueshëm me një vendim të dhënë më parë nga Gjykata, Dhoma, në çdo kohë, para marrjes së vendimit, mund të heqë dorë nga juridiksioni i saj në favor të Dhomës së Madhe, me kusht që njëra nga palët e çështjes të mos ketë kundërshtime.

Neni 31
Kompetencat e Dhomës së Madhe

Dhoma e Madhe:
1. a)  shprehet për kërkesat e paraqitura sipas nenit 33 ose nenit 34 kur njëra Dhomë  ka hequr dorë nga juridiksioni sipas nenit 30 ose kur çështja i është kaluar asaj sipas nenit 43 
b)  shqyrton kërkesat për mendimet këshillimore të paraqitura në bazë të nenit 47.

Neni 32
Juridiksioni i Gjykatës

1. Juridiksioni i Gjykatës shtrihet mbi të gjitha çështjet, që lidhen me interpretimin dhe zbatimin e Konventës dhe të protokolleve që i referohen asaj siç parashikohen në nenet 33, 34 dhe 47.
2.  Në rast mosmarrëveshjeje për juridiksionin, vendos Gjykata.

Neni 33
Çështjet ndërshtetërore

Çdo Palë e Lartë Kontraktuese mund t’i drejtohet Gjykatës për çdo shkelje të supozuar të dispozitave të Konventës ose të protokolleve të saj, nga një Palë tjetër e Lartë Kontraktuese.

Neni 34
Kërkesat individuale

Gjykatës mund t'i paraqiten kërkesa nga çdo person, organizëm joqeveritar ose grup individësh që pretendon se është viktimë e një shkelje prej njërës nga Palet e Larta Kontraktuese e të drejtave të parashtruara nga Konventa ose protokollet e saj. Palët e Larta Kontraktuese marrin përsipër të mos pengojnë në asnjë mënyrë ushtrimin efektiv të kësaj të drejte. 

Neni 35
Kushtet e pranueshmërisë

1. Gjykata mund të marrë në shqyrtim çështjen vetëm pasi të jenë shterur mjetet e brendshme, sipas rregullave përgjithësisht të pranuara të së drejtës ndërkombëtare dhe brenda një afati prej gjashtë muajsh nga data e marrjes së vendimit përfundimtar.
2. Gjykata nuk merr në shqyrtim asnjë kërkesë individuale të paraqitur sipas nenit 34, që:
a)    është anonime; ose
b) është në thelb e njëjta me një çështje të shqyrtuar më parë nga Gjykata ose që i është nënshtruar një procedure tjetër për zgjidhje ose investigim ndërkombëtar dhe nuk përmban fakte të reja përkatëse 
3. Gjykata deklaron të papranueshme çdo kërkesë individuale të paraqitur në zbatim të nenit 34, të cilën e konsideron të papajtueshme me dispozitat e Konventës ose të protokolleve të saj, haptazi të pabazuar, ose një shpërdorim të së drejtës për kërkesë.
4. Gjykata rrëzon çdo kërkesë që e konsideron të papranueshme në zbatim të këtij neni. Ajo mund ta bëjë këtë në çdo fazë të procedimit.

Neni 36
Ndërhyrja e palës së tretë

		1. Në të gjitha çështjet para një Dhome ose Dhomës së Madhe, një Palë e Lartë Kontraktuese, ku kërkues është një nga shtetasit e tij, ka të drejtë të paraqesë komente me shkrim dhe të marrë pjesë në seanca.
2. Në interes të miradministrimit të drejtësisë, Kryetari i Gjykatës mund të ftojë çdo Palë të Lartë Kontraktuese, që nuk është palë në gjykim ose çdo person të interesuar, që nuk është kërkuesi, të paraqesë komente me shkrim ose të marrë pjesë në seanca.
	
Neni 37
Çregjistrimi i kërkesave

1. Në çdo fazë të procedimit, Gjykata mund të vendosë të heqë nga lista e çështjeve  një kërkesë, kur rrethanat çojnë në përfundimin se:
a) kërkuesi nuk ka ndërmend ta vazhdojë çështjen; ose
b) çështja është zgjidhur; ose
c) për çdo arsye tjetër që, sipas Gjykatës, nuk justifikon vazhdimin e shqyrtimit të   kërkesës.
Megjithatë, Gjykata vazhdon shqyrtimin e kërkesës kur këtë e kërkon respektimi i të drejtave të njeriut të garantuara nga Konventa dhe protokollet e saj.
2. Gjykata mund të vendosë rifutjen e një kërkese në listën e çështjeve, kur e konsideron se rrethanat e justifikojnë këtë. 

Neni 38
Shqyrtimi i çështjes dhe procedura e zgjidhjes me pajtim

1. Kur Gjykata deklaron të pranueshme një kërkesë, ajo:
a) vazhdon shqyrtimin e çështjes bashkë me përfaqësuesit e palëve dhe, kur është e nevojshme, ndërmerr një hetim, për kryerjen efektive të të cilit Shtetet e interesuara duhet të sigurojnë të gjitha lehtësitë e nevojshme;
b) vihet në shërbim të të interesuarve me qëllim që të sigurojë një zgjidhje me pajtim të çështjes, mbi bazën e respektit për të drejtat e njeriut, siç përcaktohen nga Konventa dhe protokollet e saj.
2. Procedura e kryer sipas paragrafit 1.b është konfidenciale.

Neni 39
Gjetja e një zgjidhje me pajtim

Në rast se gjendet një zgjidhje me pajtim, Gjykata heq çështjen nga lista nëpërmjet një vendimi, i cili përmban një paraqitje të shkurtër të fakteve dhe zgjidhjen e arritur.

Neni 40
Seancat publike dhe e drejta për t’u njohur me dokumentet

1. Seancat janë publike, përveç rasteve kur Gjykata në rrethana përjashtimore vendos ndryshe 
2. Dokumentet e depozituara në sekretari janë të hapura për publikun, përveç rasteve kur Kryetari i Gjykatës vendos ndryshe.

Neni 41
Shpërblimi i drejtë

Kur Gjykata konstaton se ka pasur një shkelje të Konventës ose të protokolleve të saj, dhe nëse e drejta e brendshme e Palës së Lartë Kontraktuese lejon të bëhet vetëm një ndreqje e pjesshme, Gjykata, kur është e nevojshme, i akordon shpërblim të drejtë palës së dëmtuar.
	
Neni 42
Vendimet e Dhomave

Vendimet e Dhomave bëhen përfundimtare sipas dispozitave të nenit 44, paragrafi 2.

Neni 43
Kalimi i çështjes Dhomës së Madhe

1. Brenda një afati prej tre muajsh nga data e vendimit të një Dhome, çdo palë në çështje, në raste përjashtimore, mund të kërkojë kalimin e saj Dhomës së Madhe.
2. Kërkesa pranohet nga një kolegj prej pesë gjyqtarësh të Dhomës së Madhe, në qoftë se çështja ngre një problem serioz që ka të bëjë me interpretimin ose zbatimin e Konventës ose të protokolleve të saj, ose një çështje serioze të një rëndësie të përgjithshme.
3. Kur kolegji e pranon kërkesën, Dhoma e Madhe shprehet për çështjen me vendim.


Neni 44
Vendimet përfundimtare

1. Vendimi i Dhomës së Madhe është përfundimtar.
2. Vendimi i një Dhome bëhet përfundimtar:
a)   kur palët deklarojnë se nuk do të kërkojnë që çështja t’i kalojë Dhomës së Madhe; ose 
b)  tre muaj pas datës së vendimit kur nuk është kërkuar kalimi i çështjes në Dhomën e Madhe; ose
c)   kur kolegji i Dhomës së Madhe rrëzon kërkesën për kalimin e çështjes, sipas nenit 43.
3. Vendimi përfundimtar botohet.

Neni 45
Arsyetimi i vendimeve

1. Vendimet përfundimtare, si dhe ato që deklarojnë pranueshmërinë ose papranueshmërinë e kërkesave, arsyetohen.
		2. Në qoftë se vendimi nuk shpreh tërësisht ose pjesërisht mendimin unanim të gjyqtarëve, çdo gjyqtar ka të drejtë të japë një mendim të veçantë.

Neni 46
Fuqia detyruese dhe zbatimi i vendimeve

		1. Palët e Larta Kontraktuese marrin përsipër  t’u binden vendimeve përfundimtare të Gjykatës në çdo çështje ku ata janë palë.
2. Vendimi përfundimtar i Gjykatës i dërgohet Komitetit të Ministrave, i cili mbikëqyr zbatimin e tij.

Neni 47
Mendimet këshillimore

1.  Gjykata, me kërkesë të Komitetit të Ministrave, mund të japë mendime këshillimore për çështje ligjore që lidhen me interpretimin e Konventës dhe të protokolleve të saj.
2. Opinione të tilla nuk trajtojnë asnjë çështje që lidhet me përmbajtjen dhe shtrirjen e të drejtave dhe lirive të përcaktuara në Seksionin e parë të Konventës dhe në protokollet e saj, ose me ndonjë çështje tjetër të cilën Gjykata ose Komiteti i Ministrave mund t’i duhet ta shqyrtojë si pasojë e ndonjë procedure të tillë, siç mund të përcaktohet në pajtim me Konventën. 
3. Vendimi i Komitetit të Ministrave për t’i kërkuar Gjykatës mendime këshillimore merret me votën e shumicës së përfaqësuesve që kanë të drejtë të marrin pjesë në Komitet.

Neni 48
Juridiksioni këshillimor i Gjykatës

Gjykata vendos nëse kërkesa për mendim këshillimor që paraqitet nga Komiteti i Ministrave është në kompetencën e saj, siç përcaktohet në nenin 47.

Neni 49
Arsyetimi i mendimeve këshillimore

1. Mendimet këshillimore të Gjykatës arsyetohen.
2. Në qoftë se mendimi këshillimor nuk shpreh tërësisht ose pjesërisht opinionin e njëzëshëm të gjyqtarëve, çdo gjyqtar ka të drejtë të japë një mendim të veçantë.
3. Mendimet këshillimore të Gjykatës i komunikohen Komitetit të Ministrave.

Neni 50
Shpenzimet për Gjykatën

Shpenzimet  për Gjykatën mbulohen nga Këshilli i Evropës.

Neni 51
Privilegjet dhe imunitetet e gjyqtarëve

Gjyqtarët, gjatë ushtrimit të funksioneve të tyre, gëzojnë privilegjet dhe imunitetet e parashikuara në Nenin 40 të Statutit të Këshillit të Evropës dhe në marrëveshjet e lidhura në zbatim të këtij neni.

Seksioni III 7/8
Dispozita të ndryshme

Neni 529
Hetimet e Sekretarit të Përgjithshëm

Çdo Palë e Lartë Kontraktuese, me kërkesë të Sekretarit të Përgjithshëm të Këshillit të Evropës, jep shpjegim mbi mënyrën se si e drejta e saj e brendshme siguron zbatimin efektiv të të gjitha dispozitave të Konventës.
      
Neni 5310
Mbrojtja e të drejtave ekzistuese të njeriut

Asnjë nga dispozitat e kësaj Konvente nuk duhet të interpretohet sikur kufizon ose cënon të drejtat e njeriut dhe liritë themelore që mund të sigurohen nga legjislacioni i çdo Pale të Lartë Kontraktuese ose nga çdo marrëveshje tjetër në të cilën kjo Palë e Lartë Kontraktuese është palë.

Neni 5411
Kompetencat e Komitetit të Ministrave

Asnjë dispozitë e kësaj Konvente nuk cënon kompetencat që Statuti i Këshillit të Evropës i jep Komitetit të Ministrave.

Neni 55 12
Përjashtimi i mjeteve të tjera të zgjidhjes së mosmarrëveshjeve

Me përjashtim të ndonjë marrëveshjeje të veçantë, Palët e Larta Kontraktuese heqin dorë reciprokisht nga përfitimi prej traktateve, konventave ose deklaratave në fuqi ndërmjet tyre, për të zgjidhur me anë të ankimit, mosmarrëveshjet që rrjedhin nga interpretimi ose zbatimi i kësaj Konvente, në mënyra të ndryshme nga ato që parashikon Konventa në fjalë.

Neni 5613
Zbatimi territorial

1. Çdo Shtet, në momentin e ratifikimit ose në çdo moment tjetër të mëvonshëm, mund të deklarojë me njoftim drejtuar Sekretarit të Përgjithshëm të Këshillit të Evropës se kjo Konventë, në bazë të paragrafit 4 të këtij neni, do të zbatohet mbi të gjitha territoret ose mbi secilin nga territoret për marrëdhëniet ndërkombëtare të të cilëve është përgjegjës.
2. Konventa do të zbatohet për territorin ose territoret e caktuara në njoftim, tridhjetë ditë pas datës në të cilën Sekretari i Përgjithshëm i Këshillit të Evropës do të ketë marrë njoftim.
3. Në territoret e lartpërmendura, dispozitat e kësaj Konvente do të zbatohen duke marrë parasysh nevojat vendore.
4. Çdo Shtet, i cili ka bërë një deklaratë në përputhje me paragrafin e parë të këtij neni, në çdo rast të mëvonshëm, mund të deklarojë në emër të një ose më shumë territoreve të përmendur në këtë deklaratë, se pranon kompetencën e Gjykatës për shqyrtimin e kërkesave të individëve, të organizatave joqeveritare ose të grupeve të individëve të parashikuara në nenin 34 të kësaj Konvente.

Neni 57
Rezervat

1. Çdo Shtet, në momentin e nënshkrimit të kësaj Konvente ose të depozitimit të instrumentit të tij të ratifikimit, mund të formulojë ndonjë rezervë në lidhje me një dispozitë të veçantë të Konventës, në shkallën që një ligj në fuqi në atë kohë në territorin e tij nuk është në përputhje me këtë dispozitë. Sipas këtij neni, nuk lejohen rezervat me karakter të përgjithshëm.
2. Çdo rezervë e bërë në përputhje me këtë nen duhet të përmbajë një deklaratë të shkurtër të ligjit në fjalë.

Neni 58
Denoncimi

1. Një Palë e Lartë Kontraktuese mund të denoncojë këtë Konventë, vetëm pas kalimit të pesë vjetëve nga data e hyrjes së Konventës në fuqi për këtë palë dhe me një njoftim paraprak prej gjashtë muajsh drejtuar Sekretarit të Përgjithshëm të Këshillit të Evropës, i cili informon Palët e tjera të Larta Kontraktuese.
2. Ky denoncim nuk mund të ketë si pasojë çlirimin e Palës së Lartë Kontraktuese në fjalë nga detyrimet e saj sipas kësaj Konvente lidhur me çdo akt që, po të përbëjë shkelje të këtyre detyrimeve, mund të jenë kryer nga ajo përpara datës në të cilën denoncimi hyn në fuqi. 
3. Nën të njëjtat kushte që ndonjëra nga Palët e Larta Kontraktuese pushon së qënuri Anëtare e Këshillit të Evropës, pushon gjithashtu së qënuri Palë në këtë Konventë.
4. Konventa mund të denoncohet në përputhje me dispozitat e paragrafëve të mëparshëm përsa i përket çdo territori për të cilin ajo ka qenë deklaruar të zbatohet në bazë të nenit 56.

Neni 59
Nënshkrimi dhe ratifikimi

1. Kjo Konventë është e hapur për nënshkrimin e Anëtarëve të Këshillit të Evropës. Ajo duhet të ratifikohet. Ratifikimet depozitohen pranë Sekretarit të Përgjithshëm të Këshillit të Evropës.
2. Kjo Konventë hyn në fuqi pas dorëzimit të dhjetë instrumenteve të ratifikimit.
_______
13Tekst i amenduar sipas dispozitave të Protokollit Nr 11 (ETS Nr 155)

3. Për çdo nënshkrues që do ta ratifikojë më vonë, Konventa do të hyjë në fuqi në datën e depozitimit të instrumentit të saj të ratifikimit.
4. Sekretari i Përgjithshëm i Këshillit të Evropës njofton të gjithë Anëtarët e Këshillit të Evropës për hyrjen në fuqi të Konventës, për emrat e Palëve të Larta Kontraktuese që e kanë ratifikuar, si dhe për depozitimin e mëvonshëm të çdo instrumenti ratifikimi.

Bërë në Romë, më 4 Nëntor 1950, në frëngjisht dhe anglisht, të dy tekstet janë njëlloj autentikë, në një kopje të vetme, e cila depozitohet në arkivat e Këshillit të Evropës. Sekretari i Përgjithshëm i dërgon kopje të njësuara me origjinalin secilit nënshkrues.










































PROTOKOLL 
I KONVENTËS PËR MBROJTJEN E TË DREJTAVE TË NJERIUT
DHE LIRIVE THEMELORE, AMENDUAR ME PROTOKOLLIN NR 11

Paris, 20. III. 1952

Titujt e neneve të shtuar dhe teksti i amenduar sipas dispozitave të Protokollit Nr 11 (ETS Nr 155), që prej hyrjes së tij në fuqi më 1 nëntor 1998.

Qeveritë nënshkruese, Anëtare të Këshillit të Evropës,

Të vendosura që të marrin masa për të siguruar zbatimin kolektiv të disa të drejtave dhe lirive të tjera nga ato të përfshira në Seksionin I të Konventës për Mbrojtjen e të Drejtave të Njeriut dhe të Lirive Themelore, të nënshkruar në Romë, më 4 nëntor 1950 (në vijim e referuar si “Konventa”),

Kanë rënë dakord si më poshtë:

Neni 1
Mbrojtja e pronës

Çdo person fizik ose juridik ka të drejtën e gëzimit paqësor të pasurisë  e tij. Askush nuk mund të privohet nga prona e tij, përveçse për arsye të interesit publik dhe në kushtet e parashikuara nga ligji dhe nga parimet e përgjithshme të së drejtës ndërkombëtare.
Megjithatë, dispozitat e mëparshme nuk cënojnë të drejtën e Shteteve për të zbatuar ligje, që ato i çmojnë të nevojshme për të rregulluar përdorimin e pasurive në përputhje me interesin e përgjithshëm ose për të siguruar pagimin e taksave ose të kontributeve ose të gjobave të tjera,.

Neni 2
E drejta për arsimim

Askujt nuk mund t’i mohohet e drejta për arsimim. Shteti, në ushtrimin e funksioneve që merr përsipër në fushën e edukimit dhe të arsimit, respekton të drejtën e prindërve për të siguruar këtë edukim dhe arsim në përputhje me bindjet e tyre fetare dhe filozofike.

Neni 3
E drejta për zgjedhje të lira

Palët e Larta Kontraktuese marrin përsipër të organizojnë në intervale të arsyeshme kohore, zgjedhje të lira me votim të fshehtë, në kushte që sigurojnë shprehjen e lirë të mendimit të popullit për zgjedhjen e organit ligjvënës.

Neni 4[footnoteRef:7] [7:  Teksti i amenduar sipas dispozitave të Protokollit Nr 11 ( ETS Nr 155)
] 

Zbatimi territorial

Çdo Palë e Lartë Kontraktuese, në momentin e nënshkrimit ose të ratifikimit të këtij Protokolli ose në çdo moment tjetër të mëvonshëm, mund t’i komunikojë Sekretarit të Përgjithshëm të Këshillit të Evropës një deklaratë, ku cakton masën në të cilën ajo merr përsipër të zbatojë dispozitat e këtij Protokolli në territoret e përmendura në deklaratën në fjalë, marrëdhëniet ndërkombëtare të të cilave ajo siguron.
Çdo Palë e Lartë Kontraktuese që ka komunikuar një deklaratë në bazë të paragrafit të mësipërm, mund të komunikojë herë pas here një deklaratë të mëtejshme që ndryshon përmbajtjen e çdo deklarate të mëparshme ose që i jep fund zbatimit të dispozitave të këtij Protokolli mbi çdo territor.
Një deklaratë e bërë në përputhje me këtë nen, do të konsiderohet të jetë bërë në përputhje me paragrafin (1) të nenit 56 të Konventës.

Neni 5
Marrëdhënia me Konventën

Palët e Larta Kontraktuese do t’i konsiderojnë nenet 1, 2, 3 dhe 4 të këtij Protokolli si nene shtesë të Konventës dhe për pasojë do të zbatohen të gjitha dispozitat e Konventës.

Neni 6
Nënshkrimi dhe ratifikimi

Ky Protokoll do të jetë i hapur për nënshkrim për anëtarët e Këshillit të Evropës, nënshkrues të Konventës; ai do të ratifikohet njëkohësisht me Konventën ose pas ratifikimit të saj. Ai do të hyjë në fuqi pas depozitimit të dhjetë instrumenteve të ratifikimit. Për çdo nënshkrues që do ta ratifikojë më vonë, Protokolli do të hyjë në fuqi në datën e depozitimit të instrumentit të ratifikimit.
Instrumentet e ratifikimit do të depozitohen pranë Sekretarit të Përgjithshëm të Këshillit të Evropës, i cili do t’u bëjë të njohur të gjithë Anëtarëve emrat e atyre që e kanë ratifikuar.

Bërë në Paris, më 20 mars 1952, në frëngjisht dhe anglisht, të dy tekstet janë njëlloj autentikë, në një kopje të vetme, e cila depozitohet në arkivat e Këshillit të Evropës. Sekretari i Përgjithshëm i dërgon kopje të njësuara me origjinalin secilës Qeveri nënshkruese.



	



















PROTOKOLLI Nr. 2
I KONVENTËS SË TË DREJTAVE TË NJERIUT DHE LIRIVE THEMELORE,QË I ATRIBUON GJYKATËS EVROPIANE TË TË DREJTAVE TË NJERIUT  KOMPETENCËN PËR TË DHËNË MENDIME KONSULTATIVE

Strasburg, 6.V.1963

Protokolli Nr. 2 (ETS Nr. 44) ka qenë një pjesë përbërëse e Konventës që nga data e hyrjes së saj në fuqi, më 21 shtator 1970. Megjithatë, të gjitha dispozitat e ndryshuara ose të shtuara nga ky Protokoll janë zëvendësuar nga Protokolli Nr. 11 (ETS Nr. 155) që nga data e hyrjes së saj në fuqi, më  1 nëntor 1998.

Shtetet anëtare të Këshillit të Evropës, nënshkrues të këtij Protokolli, 

Duke marrë parasysh dispozitat e Konventës së Mbrojtjes së të Drejtave të Njeriut dhe Lirive Themelore, nënshkruar në Romë më 4 nëntor 1950 (e quajtur më pas “Konventa”) dhe, kryesisht Nenin 19 që parashikon krijimin, ndër organe të tjera, të një Gjykate Evropiane të të Drejtave të Njeriut (e quajtur më pas si “Gjykata”); 
Duke e konsideruar të përshtatshme që t’i akordohet Gjykatës kompetenca për të dhënë, në disa kushte, mendime konsultative,

Kanë rënë dakord për sa vijon: 

Neni 1

1. Gjykata mund, me kërkesën e Komitetit të Ministrave, të japë mendime konsultative për çështje juridike lidhur me interpretimin e Konventës dhe të Protokolleve të saj. 
2. Këto mendime nuk shqyrtojnë çështje të lidhura me përmbajtjen ose shtrirjen e të drejtave apo të lirive të përcaktuara në titullin 1 të Konventës dhe të Protokollit të saj, ose me çështje të tjera që mund t’i paraqiten për shqyrtim Komisionit, Gjykatës apo Komitetit të Ministrave si pasojë e çdo procedure të tillë siç mund të krijohet në përputhje me Konventën.  
3. Vendimet e Komitetit të Ministrave për të kërkuar një mendim konsultativ të Gjykatës merren  me një shumicë votash prej dy të tretave të përfaqësuesve që kanë të drejtë të marrin pjesë në Komitet. 

Neni 2

Gjykata vendos nëse kërkesa për një mendim konsultativ e paraqitur nga Komiteti I Ministrave hyn në kompetencën e tij konsultative siç përcaktohet nga Neni 1 I këtij Protokolli.  

Neni 3

1. Për shqyrtimin e kërkesave për një mendim konsultativ, Gjykata mblidhet në seancë plenare. 
2. Mendimet konsultative të Gjykatës duhet të arsyetohen.
3.Në qoftë se mendimi nuk shpreh krejtësisht ose pjesërisht mendimin unanim të gjykatësve, çdo gjykatës ka të drejtë të japë një mendim individual. 
4. Mendimet konsultative të Gjykatës i komunikohen Komitetit të Ministrave.  



Neni 4

Në zgjerim të kompetencave që i jep Nenit 55 i Konventës dhe në përshtatje me qëllimet e këtij Protokolli, Gjykata mund, nëse e gjykon të nevojshme, të vendosë rregulloren e saj dhe të përcaktojë procedurën që do të ndjekë. 
		 
Neni 5

1. Ky Protokoll i paraqitet për nënshkrim Shteteve anëtare të Këshillit të Evropës, nënshkrues të Konventës, të cilët mund të bëhen Palë me anë të:  
a)  nënshkrimit pa rezerva në lidhje me ratifikimin ose pranimin; 
b) nënshkrimit me rezerva në lidhje me ratifikimin ose pranimin, pasuar nga ratifikimi ose pranimi.
Instrumentet e ratifikimit ose të pranimit do të depozitohen pranë Sekretariatit të Përgjithshëm të Këshillit të Evropës.   
2. Ky Protokoll do të hyjë në fuqi sapo të gjithë Shtetet Palë të Konventës do të bëhen Palë të Protokollit, në përputhje me dispozitat e paragrafit 1 të këtij Neni.   
3. Nga data e hyrjes në fuqi të këtij Protokolli, Nenet 1 deri 4 do të konsiderohen si pjesë përbërëse të Konventës.  
4. Sekretari i Përgjithshëm I Këshillit të Evropës do të njoftojë Shtetet anëtare të Këshillit për:  
a)  çdo nënshkrim pa rezerva në lidhje me ratifikimin ose pranimin; 
b)  çdo nënshkrim me rezerva në lidhje me ratifikimin ose pranimin; 
c)  depozitimin e çdo instrumenti ratifikimi ose pranimi; 
d)  datën e hyrjes në fuqi të këtij Protokolli në përputhje me paragrafin 2 të këtij Neni. 

Në dëshmi të kësaj, të nënshkruarit, rregullisht të autorizuar për këtë, kanë nënshkruar këtë Protokoll.  

Bërë në Strasburg, më 6 maj 1963, në Anglisht dhe Frëngjisht, ku të dy tekstet janë njëlloj autentikë, në një kopje të vetme që do të depozitohet në arkivat e Këshillit të Evropës. Sekretari i Përgjithshëm do t’u dërgojë kopje të njësuara me origjinalin secilit Shtet nënshkrues.  




















PROTOKOLLI NR. 3
I KONVENTËS PËR MBROJTJEN E TË DREJTAVE TË NJERIUT DHE LIRIVE THEMELORE, QË NDRYSHON NENET 29, 30 DHE 34 TË KONVENTËS

Strasburg, 6.V.1963

Teksti origjinal i Konventës është ndryshuar sipas tekstit të Protokollit Nr 3 (ETS nr 45) që ka hyrë në fuqi më 21 shtator 1970. Të gjitha dispozitat që ishin ndryshuar ose shtuar me këtë Protokoll janë zëvendësuar me Protokollin Nr 11 (ETS nr 155),  që nga data e hyrjes së tij në fuqi, 1 nëntor 1998 

Shtetet Anëtare të Këshillit të Evropës, nënshkruese të këtij Protokolli; 
		
Duke konsideruar që është e këshillueshme të ndryshohen disa dispozita të Konventës për Mbrojtjen e të Drejtave të Njeriut dhe Lirive Themelore të nënshkruar në Romë më 4 nëntor 1950 (këtu quhet “Konventa”) në lidhje me procedurën e Komisionit Evropian për të Drejtat e Njeriut, 

Kanë rënë dakord si më poshtë: 

Neni 1

1. Neni 29 i Konventës shfuqizohet.  
2. Dispozita e mëposhtme futet në Konventë: 

“Neni 29

Pas pranimit të një peticioni të paraqitur sipas Nenit 25, Komisioni mund të vendosë unanimisht ta refuzojë kërkesën, nëse gjatë shqyrtimit të saj ai vëren që është konstatuar ekzistenca e një prej shkaqeve për mospranimin të parashikuar në Nenin 27. 
Në një rast të tillë, vendimi u komunikohet palëve.” 

Neni 2

Në nenin 30 të Konventës, fjalë “Nën-Komision” zëvendësohet nga fjala “Komision”. 

Neni 3

1. Në fillim të Nenit 34 të Konventës, shtohet sa më poshtë: 
 “Në pajtim me dispozitat e Nenit 29”
2. Në fund të të njëjtit nen, fjalia “Nën-Komisioni i merr vendimet me një shumicë të anëtarëve të tij” shfuqizohet. 

Neni 4

1. Ky Protokoll është i hapur për nënshkrim nga Shtetet Anëtare të Këshillit të Evropës nënshkruese të Konventës, që mund të bëhen palë të tij nëpërmjet: 
a) nënshkrimit pa rezervën e ratifikimit, ose pranimit, ose  
b) nënshkrimit me rezervën e ratifikimit apo pranimit, të pasuar nga ratifikimi ose pranimi. 
Instrumentet e ratifikimit ose pranimit depozitohen tek Sekretari i Përgjithshëm i Këshillit të Evropës. 
2. Ky Protokoll hyn në fuqi pasi të gjithë Shtetet Palë në Konventë të jenë bërë Palë në Protokoll, në pajtim me dispozitat e paragrafit 1 të këtij Neni. 

3. Sekretari i Përgjithshëm i Këshillit të Evropës njofton Shtetet Anëtare të Këshillit për: 
a) çdo nënshkrim pa rezervën e ratifikimit ose pranimit; 
b) çdo nënshkrim me rezervën e ratifikimit ose pranimit; 
c) depozitimin e çdo instrumenti ratifikimi ose pranimi; 
d) datën e hyrjes në fuqi të këtij Protokolli në pajtim me paragrafin 2 të këtij Neni. 

Si dëshmi të kësaj, të nënshkruarit, duke qenë rregullisht të autorizuar, kanë nënshkruar këtë Protokoll. 

Bërë bë Strasburg, më 6 maj 1963 në anglisht dhe frëngjisht, ku të dy tekstet janë njëlloj autentikë, në një kopje të vetme që depozitohet në arkivat e Këshillit të Evropës. Sekretari i Përgjithshëm i Këshillit të Evropës i dërgon kopje të njësuara me origjinalin secilit Shteti nënshkrues. 






































PROTOKOLLI NR. 4
I KONVENTËS SË MBROJTJES SË TË DREJTAVE TË NJERIUT DHE TË LIRIVE THEMELORE, I CILI SIGURON DISA TË DREJTA DHE LIRI TË TJERA NGA ATO QË PËRFSHIHEN TASHMË NË KONVENTËN DHE NË PROTOKOLLIN E PARË TË KONVENTËS AMENDUAR ME PROTOKOLLIN NR. 11

Strasburg, 16. IX. 1963

Qeveritë nënshkruese, anëtare të Këshillit të Evropës,

Të vendosura që të marrin masat e përshtatshme për të siguruar zbatimin e përbashkët  të të drejtave dhe lirive, të tjera nga ato që përfshihen tashmë në Pjesën 1 të Konventës së Mbrojtjes së të Drejtave të Njeriut dhe të Lirive Themelore, të nënshkruar në Romë, më 4 nëntor 1950 (e quajtur më poshtë “Konventa”) dhe nenet 1 deri 3 të Protokollit të Parë të Konventës, të nënshkruar në Paris më 20 mars 1952,

Kanë rënë dakord për sa vijon:

Neni 1
Ndalimi i burgimit për borxhe

Askujt nuk mund t’i hiqet liria për arsyen e thjeshtë, se nuk është në gjendje të përmbushë një detyrim kontraktor.

Neni 2
Liria e lëvizjes

1. Kushdo që ndodhet në mënyrë të ligjshme në territorin e një Shteti ka të drejtë, brenda këtij territori, të lëvizë lirisht në të dhe të zgjedhë lirisht vendbanimin e tij.
2. Çdo person është i lirë të largohet nga çdo vend, duke përfshirë të tijin.
3. Ushtrimi i këtyre të drejtave nuk mund të bëhet objekt i kufizimeve të tjera nga ato të  parashikuara në ligj dhe të domosdoshme në një shoqëri demokratike për sigurimin kombëtar ose sigurinë publike, ruajtjen e rendit publik, parandalimin e veprave penale, mbrojtjen e shëndetit apo të moralit, ose mbrojtjen e të drejtave dhe të lirive të të tjerëve.
4. Të drejtat e parashtruara në paragrafin 1, në disa fusha të caktuara, mund t’u nënshtrohen disa kufizimeve të vendosura në përputhje me ligjin dhe të justifikuara nga interesi publik në një shoqëri demokratike.

Neni 3
Ndalimi i dëbimit të shtetasve

1. Askush nuk mund të dëbohet, me anë të një mase individuale ose kolektive, nga territori i Shtetit, shtetas i të cilit ai është.
2. Askujt nuk mund t’i hiqet e drejta për të hyrë në territorin e Shtetit, shtetas i të cilit ai është.

Neni 4
Ndalimi i dëbimit kolektiv të të huajve
	
Dëbimi kolektiv i të huajve është i ndaluar.

Neni 5
Zbatimi territorial

1. Çdo Palë e Lartë Kontraktuese, në çastin e nënshkrimit ose të ratifikimit të këtij Protokolli ose në çdo çast tjetër të mëvonshëm, mund t’i komunikojë Sekretarit të Përgjithshëm të Këshillit të Evropës një deklaratë, ku përcakton masën në të cilën ajo merr përsipër të zbatojë dispozitat e këtij Protokolli në territoret e përmendura në deklaratën në fjalë, marrëdhëniet ndërkombëtare të të cilave ajo siguron.
2. Çdo Palë e Lartë Kontraktuese që ka komunikuar një deklaratë në bazë të paragrafit të mësipërm, herë pas here, mund të komunikojë një deklaratë të re që ndryshon termat e çdo deklarate të mëparshme ose që i jep fund zbatimit të dispozitave të këtij Protokolli mbi një territor çfarëdo.
3. Një deklaratë e bërë në përputhje me këtë nen do të konsiderohet e bërë në përputhje me paragrafin 1 të Nenit 56 të Konventës.
4. Territori i çdo Shteti për të cilin gjen zbatim ky Protokoll, në bazë të ratifikimit ose të pranimit të tij nga Shteti në fjalë dhe secili nga territoret për të cilin ky Protokoll gjen zbatim, në bazë të një deklarate të nënshkruar nga Shteti në fjalë sipas këtij neni, do të konsiderohen si territore më vete në vështrim të referencave që u bëhet territorit të një Shteti në Nenet 2 dhe 3.
5. Çdo Shtet, që ka bërë një deklaratë në përputhje me paragrafin 1 apo 2 të këtij Neni, në çdo çast të mëvonshëm, mund të deklarojë në emër të një ose më shumë territore të parashikuara në këtë deklaratë, se pranon kompetencën e Gjykatës për shqyrtimin e kërkesave të personave fizikë, të organizmave joqeveritare ose të grupeve të individëve, siç parashikohet në Nenin 34 të Konventës, në lidhje me të gjitha ose Nenet 1 deri 4 të këtij Protokolli.

Neni 6
Marrëdhëniet me Konventën

Palët e Larta Kontraktuese do t’i konsiderojnë nenet 1 deri 5 të këtij Protokolli si Nene shtesë të Konventës dhe për pasojë të gjitha dispozitat e Konventës do të zbatohen në lidhje me to.

Neni 7
Nënshkrimi dhe ratifikimi

1. Ky Protokoll u paraqitet për nënshkrim anëtarëve të Këshillit të Evropës, nënshkrues të Konventës; ai do të ratifikohet njëkohësisht me Konventën ose pas ratifikimit të Konventës. Ai do të hyjë në fuqi pas depozitimit të dhjetë instrumenteve të ratifikimit. Për çdo nënshkrues që do ta ratifikojë më vonë, Protokolli do të hyjë në fuqi në datën e depozitimit të instrumentit të tij të ratifikimit.
2. Instrumentet e ratifikimit do të depozitohen pranë Sekretarit të Përgjithshëm të Këshillit të Evropës, i cili do të informojë të gjithë Anëtarët për emrat e atyre që e kanë ratifikuar.

Në dëshmi të kësaj, të nënshkruarit, rregullisht të autorizuar për këtë qëllim, kanë nënshkruar këtë Protokoll.

Bërë në Strasburg, më 16 shtator 1963, në Anglisht dhe Frëngjisht, të dy tekstet janë njëlloj autentikë, në një kopje të vetme, e cila depozitohet në arkivat e Këshillit të Evropës. Sekretari i Përgjithshëm i dërgon kopje të njësuara me origjinalin secilit shtet nënshkrues.





PROTOKOLLI NR. 5
I KONVENTËS PËR MBROJTJEN E TË DREJTAVE TË NJERIUT
DHE LIRIVE THEMELORE, QË NDRYSHON NENET 22 DHE 40  TË KONVENTËS

Strasburg, 20.I.1966 

Teksti origjinal i Konventës është ndryshuar sipas tekstit të Protokollit Nr 5 (ETS nr 45) që ka hyrë në fuqi më 21 shtator 1970. Të gjitha dispozitat që ishin ndryshuar ose shtuar me këtë Protokoll janë zëvendësuar me Protokollin Nr 11 (ETS nr 155),  që nga data e hyrjes së tij në fuqi, 1 nëntor 1998 

Qeveritë nënshkruese, duke qenë anëtare të Këshillit të Evropës; 

Duke konsideruar që disa vështirësi kanë dalë gjatë zbatimit të dispozitave të Neneve 22 dhe 40 të Konventës për Mbrojtjen e të Drejtave të Njeriut dhe Lirive Themelore të nënshkruar në Romë më 4 nëntor 1950 (këtu quhet “Konventa”) në lidhje me kohëzgjatjen e mandatit të anëtarëve të Komisionit Evropian për të Drejtat e Njeriut (këtu të quajtur “Komisioni”) dhe Gjykatës Evropiane për të Drejtat e Njeriut (këtu quhet “Gjykata”); 
Duke konsideruar që është e dëshirueshme në masën që është e mundur një zgjedhje në çdo tre vjet e gjysmës së anëtarëve të Komisionit dhe të një të tretës së anëtarëve të Gjykatës; 
Duke konsideruar se është e dëshirueshme të ndryshohen dispozita të caktuara të Konventës; 

Kanë ranë dakord si më poshtë: 

Neni 1

Në nenin 22 të Konventës, dy paragrafët e mëposhtëm shtohen pas paragrafit 2: 
“3. Për të siguruar që gjysma e anëtarëve të Komisionit të rinovohet çdo tre vjet, Komiteti i Ministrave mund të vendosë para vazhdimit me zgjedhjen pasuese, që mandati ose mandatet e një ose më shumë anëtarëve që do të zgjidhen të jenë për një periudhë të ndryshme nga gjashtë vjet por jo më shumë se nëntë dhe jo më pak se tre vjet. 
4. Në rastet kur bëhet fjalë për më shumë se një mandat dhe Komiteti i Ministrave zbaton paragrafin e mësipërm, caktimi i mandateve realizohet duke u tërhequr shorti nga Sekretari i Përgjithshëm, menjëherë pas zgjedhjes. 

Neni  2

Në Nenin 22 të Konventës, ish-paragrafët 3 dhe 4 bëhen përkatësisht paragrafët 5 dhe 6

Neni 3

Në nenin 40 të Konventës, dy paragrafët e mëposhtëm shtohen pas paragrafit 2: 
 “3. Me qëllim që të sigurohet që, në masën që është e mundur, një e treta e anëtarësisë së Gjykatës të rinovohet çdo tre vjet, Asambleja Konsultative mund të vendosë, para vazhdimit me zgjedhjen pasuese, që mandati ose mandatet e një ose më shumë anëtarëve që do të zgjidhen të jenë për një periudhë të ndryshme nga nëntë vjet por jo më shumë se dymbëdhjetë dhe jo më pak se gjashtë 
4. Në rastet kur bëhet fjale për më shumë se një mandat dhe Asambleja Konsultative zbaton paragrafin e mësipërm, caktimi i mandateve realizohet nëpërmjet heqjes së shortit nga Sekretari i Përgjithshëm menjëherë pas zgjedhjes”. 

Neni  4

Në Nenin 40 të Konventës, ish paragrafët 3 dhe 4 bëhen përkatësisht paragrafët 5 dhe 6. 

Neni 5

1. Ky Protokoll është i hapur për nënshkrim nga Shtetet Anëtare të Këshillit të Evropës nënshkruese të Konventës, që mund të bëhen Palë të tij nëpërmjet: 
a) nënshkrimit pa rezervën e ratifikimit, ose pranimit, ose  
b) nënshkrimit me rezervën e ratifikimit apo pranimit, të pasuar nga ratifikimi ose pranimi. 
Instrumentet e ratifikimit ose pranimit depozitohen tek Sekretari i Përgjithshëm i Këshillit të Evropës. 
2. Ky Protokoll hyn në fuqi pasi të gjithë Shtetet Palë në Konventë të jenë bërë Palë në Protokoll, në pajtim me dispozitat e paragrafit 1 të këtij Neni. 
3. Sekretari i Përgjithshëm i Këshillit të Evropës njofton Anëtarët e Këshillit për: 
a) çdo nënshkrim pa rezervën e ratifikimit ose pranimit; 
b) çdo nënshkrim me rezervën e ratifikimit ose pranimit; 
c) depozitimin e çdo instrumenti ratifikimi ose pranimi; 
d) datën e hyrjes në fuqi të këtij Protokolli në pajtim me paragrafin 2 të këtij Neni. 

Në dëshmi të kësaj, të nënshkruarit, duke qenë rregullisht të autorizuar, kanë nënshkruar këtë Protokoll. 

Bërë bë Strasburg, më 20 janar 1966, në anglisht dhe frëngjisht, ku të dy tekstet janë njëlloj autentikë, në një kopje të vetme që depozitohet në arkivat e Këshillit të Evropës. Sekretari i Përgjithshëm i Këshillit të Evropës i dërgon kopje të njësuara me origjinalin secilës qeveri nënshkruese. 
























PROTOKOLLI Nr. 6
I KONVENTËS PËR MBROJTJEN E TË DREJTAVE TË NJERIUT  DHE LIRIVE THEMELORE NË LIDHJE ME HEQJEN  E DËNIMIT ME VDEKJE, AMENDUAR ME PROTOKOLLIN Nr.11

Strasburg, 28. IV. 1983

Titujt e neneve të shtuar dhe teksti i amenduar sipas dispozitave të Protokollit Nr 11 ( ETS Nr 155), që prej hyrjes së tij në fuqi më   1 nëntor 1998.

Shtetet Anëtare të Këshillit të Europës, nënshkruese të këtij Protokolli të Konventës së Mbrojtjes së të Drejtave të Njeriut dhe Lirive Themelore, të nënshkruar në Romë, më 4 nëntor 1950 (në vijim referuar si “Konventa”),

Duke marrë parasysh se zhvillimet e ndodhura në shumë shtete anëtare të Këshillit të Evropës tregojnë një prirje të përgjithshme në favor të heqjes së dënimit me vdekje,

Kanë rënë dakord si më poshtë:

Neni 1
Heqja e dënimit me vdekje

Dënimi me vdekje hiqet. Askush nuk mund të dënohet me një dënim të tillë, as të ekzekutohet.

Neni 2
Dënimi me vdekje në kohë lufte

Një shtet mund të parashikojë në legjislacionin e tij dënimin me vdekje për akte të kryera në kohë lufte ose rreziku shumë të afërt të luftës; një dënim i tillë do të zbatohet vetëm në rastet e parashikuara nga ky legjislacion dhe në përputhje me dispozitat e tij. Ky shtet do t’i komunikojë Sekretarit të Përgjithshëm të Këshillit të Evropës dispozitat përkatëse të legjislacionit në fjalë.

Neni 3
Ndalimi i derogimeve

Asnjë derogim nuk lejohet në lidhje me dispozitat e këtij Protokolli në bazë të nenit 15 të Konventës.
Neni 4[footnoteRef:8] [8:  Teksti i amenduar sipas dispozitave të Protokollit Nr 11 ( ETS Nr 155)] 

Ndalimi i rezervave

Asnjë rezervë nuk pranohet në lidhje me dispozitat e këtij Protokolli në bazë të nenit 57 të Konventës.
Neni 5
Zbatimi territorial

1. Çdo shtet, në momentin e nënshkrimit ose të dorëzimit të instrumentit të tij të ratifikimit, pranimit ose miratimit, mund të caktojë territorin ose territoret në lidhje me të cilët do të gjejë zbatim ky Protokoll. 
 2. Çdo shtet, në çdo kohë të mëpasme mund ta shtrijë zbatimin e këtij Protokolli në lidhje me çdo territor tjetër të përcaktuar në një deklaratë drejtuar Sekretarit të Përgjithshëm të Këshillit të Evropës. Protokolli do të hyjë në fuqi në lidhje me këtë territor ditën e parë të muajit që do të pasojë datën e marrjes së deklaratës nga Sekretari i Përgjithshëm.
3.  Çdo deklaratë e bërë në bazë të dy paragrafëve të mësipërm do të mund të tërhiqet, në lidhje me çdo territor të caktuar në atë deklaratë, me një njoftim drejtuar Sekretarit të Përgjithshëm. Tërheqja do të hyjë në fuqi ditën e parë të muajit që pason datën e marrjes së njoftimit nga ana e Sekretarit të Përgjithshëm.

Neni 6
Marrëdhëniet me Konventën

Shtetet Palë do t’i konsiderojnë nenet 1 deri 5 të këtij Protokolli si nene shtesë të Konventës dhe për pasojë do të zbatohen të gjitha dispozitat e Konventës.

Neni 7
Nënshkrimi dhe ratifikimi

Ky Protokoll është i hapur për nënshkrim nga Shtetet anëtare të Këshillit të Evropës, nënshkruese të Konventës. Ai do t’i nënshtrohet ratifikimit, pranimit ose miratimit. Një Shtet anëtar i Këshillit të Evropës nuk mund ta ratifikojë, pranojë ose miratojë këtë Protokoll pa ratifikuar paraprakisht ose njëkohësisht Konventën. Instrumentet e ratifikimit, të pranimit ose të miratimit do të depozitohen pranë Sekretarit të Përgjithshëm të Këshillit të Evropës.

Neni 8
Hyrja në fuqi

1.  Ky Protokoll do të hyjë në fuqi ditën e parë të muajit që pason datën në të cilën pesë Shtete anëtare të Këshillit të Evropës do të kenë shprehur pëlqimin e tyre për t’u lidhur me Protokollin, sipas dispozitave të nenit 7.
2.  Për çdo Shtet anëtar që do të shprehë më vonë pëlqimin e tij për t’u lidhur me Protokollin, ky do të hyjë në fuqi ditën e parë të muajit që pason datën e depozitimit të instrumentit të ratifikimit, pranimit ose miratimit.

Neni 9
Funksionet e depozitarit

Sekretari i Përgjithshëm i Këshillit të Evropës do t’i njoftojë Shtetet anëtare të Këshillit:
a) për çdo nënshkrim;
b) për dorëzimin e çdo instrumenti ratifikimi, pranimi ose miratimi;
c) për çdo datë të hyrjes në fuqi të këtij Protokolli sipas neneve 5 dhe 8;
d) për çdo akt, njoftim ose komunikim tjetër lidhur me këtë Protokoll.

Në dëshmi të kësaj, të nënshkruarit, të autorizuar rregullisht për këtë qëllim, nënshkruajnë këtë Protokoll.

Bërë në Strasburg, më 28 Prill 1983, në anglisht dhe frëngjisht, të dy tekstet janë njëlloj autentikë, në një kopje të vetme, e cila depozitohet në arkivat e Këshillit të Evropës. Sekretari i Përgjithshëm i Këshillit të Evropës i dërgon kopje të njësuara me origjinalin secilit Shtet anëtar të Këshillit të Europës.

PROTOKOLLI NR. 7
I KONVENTËS PËR MBROJTJEN E TË DREJTAVE TË NJERIUT  DHE LIRIVE THEMELORE, AMENDUAR ME PROTOKOLLIN NR.11

Strasburg, 22. XI. 1984

Titujt e neneve të shtuar dhe teksti i amenduar sipas dispozitave të Protokollit Nr 11 ( ETS Nr 155), që prej hyrjes së tij në fuqi më 1 nëntor 1998

Shtetet Anëtare të Këshillit të Europës, nënshkruese të këtij Protokolli,

Të vendosura që të marrin masat e përshtatshme për të siguruar garancinë kolektive të disa të drejtave dhe lirive nga Konventa për Mbrojtjen e të Drejtave të Njeriut dhe të Lirive Themelore, të nënshkruar në Romë, më 4 nëntor 1950 (në vijim e referuar si “Konventa”),

Kanë rënë dakord si më poshtë:

Neni 1
Garancitë procedurale në lidhje me dëbimin e të huajve

1. Një i huaj me qëndrim të rregullt në territorin e një Shteti nuk mund të dëbohet, veçse në zbatim të një vendimi të marrë në përputhje me ligjin dhe duhet të ketë mundësi:
a) të parashtrojë arsyet kundër dëbimit të tij;
b) të kërkojë shqyrtimin e çështjes së tij; 
c) të përfaqësohet për këto qëllime përpara autoritetit kompetent ose një ose disa persona të caktuar nga ky autoritet.
2. Një i huaj mund të dëbohet përpara ushtrimit të të drejtave të renditura në paragrafin 1.a, b dhe c të këtij neni, kur ky dëbim është i domosdoshëm në interes të rendit publik ose është bërë për arsye të sigurisë kombëtare.

Neni 2
E drejta e apelit në çështjet penale

1.   Çdo person i shpallur fajtor për një vepër penale nga një gjykatë ka të drejtë të paraqesë për shqyrtim përpara një gjykate më të lartë deklarimin e fajësisë ose dënimin. Ushtrimi i kësaj të drejte, duke përfshirë shkaqet për të cilat ajo mund të ushtrohet,  përcaktohet me ligj.
2.   Nga kjo e drejtë mund të ketë përjashtime për vepra të lehta penale, siç përcaktohen me ligj, ose kur i interesuari ka qenë gjykuar në shkallë të parë nga gjykata më e lartë, ose shpallur fajtor dhe dënuar në vijim të një apeli kundër pafajësisë së tij.

Neni 3
Kompensimi për dënimin e padrejtë

Kur një person është dënuar për një vepër penale me vendim të formës së prerë dhe kur ky dënim është anuluar më vonë, ose në rast faljeje, për shkak të një fakti të ri ose të zbuluar rishtazi që provon një gabim gjyqësor, personi që ka pësuar ndëshkimin për arsye të këtij dënimi, zhdëmtohet sipas ligjit ose praktikës në fuqi në Shtetin në fjalë, me përjashtim të rastit kur është provuar se moszbulimi në kohën e duhur i faktit të panjohur është shkaktuar tërësisht ose pjesërisht prej personit në fjalë.

Neni 4
E drejta për të mos u gjykuar ose dënuar dy herë

1. Askush nuk mund të ndiqet ose të dënohet penalisht nga juridiksioni i të njëjtit Shtet për një vepër për të cilën ai më parë ka qenë shpallur i pafajshëm ose dënuar me një vendim gjyqësor të formës së prerë, në përputhje me ligjin dhe procedurën penale të atij Shteti.
2. Dispozitat e paragrafit të mësipërm nuk pengojnë rihapjen e procesit, në përputhje me ligjin dhe procedurën penale të Shtetit të interesuar, në rast se fakte të reja ose të zbuluara rishtazi, ose një mangësi themelore në procedimet e mëparshme janë të një natyre të tillë që mund të cenojnë vendimin e dhënë.
3. Asnjë derogim nuk lejohet për këtë nen në përputhje me nenin 15 të Konventës.

Neni 5
Barazia ndërmjet bashkëshortëve

Bashkëshortët gëzojnë barazinë e të drejtave dhe të përgjegjësive me karakter civil midis tyre, si dhe në marrëdhëniet me fëmijët e tyre, në lidhje me martesën, gjatë martesës dhe gjatë zgjidhjes së saj. Ky nen nuk i pengon Shtetet që të marrin masat e nevojshme në interes të fëmijëve.

Neni 6
Zbatimi territorial

1. Çdo Shtet, në momentin e nënshkrimit ose të dorëzimit të instrumentit të tij të ratifikimit, të pranimit ose të miratimit, mund të caktojë territorin ose territoret në të cilët do të gjejë zbatim ky Protokoll, duke përcaktuar masën në të cilën ai merr përsipër të zbatojë dispozitat e këtij Protokolli në këtë ose këto territore.
2. Çdo Shtet, me anë të një deklarate drejtuar Sekretarit të Përgjithshëm të Këshillit të Evropës, mund ta shtrijë zbatimin e këtij Protokolli në lidhje me çdo territor tjetër të specifikuar në deklaratë. Në lidhje me këtë territor, Protokolli hyn në fuqi ditën e parë të muajit që pason kalimin e një periudhe prej dy muajsh nga data e marrjes së deklaratës nga ana e Sekretarit të Përgjithshëm.
3. Çdo deklaratë e bërë në bazë të dy paragrafëve të mësipërm mund të tërhiqet ose të ndryshohet, në lidhje me çdo territor të caktuar në atë deklaratë, me anë të një njoftimi drejtuar Sekretarit të Përgjithshëm. Tërheqja ose ndryshimi hyn në fuqi ditën e parë të muajit që pason mbarimin e një periudhe prej dy muajsh pas datës së marrjes së njoftimit nga Sekretari i Përgjithshëm.
4. [footnoteRef:9]  Një deklaratë e bërë në përputhje me këtë nen do të konsiderohet e bërë në përputhje me paragrafin 1 të nenit 56 të Konventës. [9:  Tekst i amenduar sipas dispozitave të Protokollit Nr 11 ( ETS Nr 155)] 

5.  Territori i çdo Shteti për të cilin gjen zbatim ky Protokoll në bazë të ratifikimit, pranimit ose miratimit të tij nga Shteti në fjalë dhe secili nga territoret për të cilin ky Protokoll gjen zbatim në bazë të një deklarate të nënshkruar nga Shteti në fjalë në përputhje me këtë nen, mund të konsiderohen si territore më vete duke marrë parasysh referimin që i bëhet territoreve të një Shteti në nenin 1.
6.[footnoteRef:10] Çdo Shtet që ka bërë deklaratë sipas paragrafit 1 ose 2 të këtij neni, në çdo kohë të mëpasme, mund të deklarojë në lidhje me një ose më shumë territore të parashikuara në këtë deklaratë, se pranon kompetencën e Gjykatës për shqyrtimin e kërkesave të personave fizikë, të organizmave joqeveritare ose të grupeve të individëve, siç parashikohet në nenin 34 të Konventës, në lidhje me nenet 1 deri 5 të këtij Protokolli. [10:  Tekst i amenduar sipas dispozitave të Protokollit Nr 11 ( ETS Nr 155)
] 

Neni 7
Marrëdhënia me Konventën

 Shtetet Palë do t’i konsiderojnë nenet 1 deri 6 të këtij Protokolli si nene shtesë të Konventës dhe, për pasojë zbatohen të gjitha dispozitat e Konventës.

Neni 8
Nënshkrimi dhe ratifikimi

Ky Protokoll është i hapur për nënshkrim për Shtetet anëtare të Këshillit të Evropës, nënshkruese të Konventës. Ai do t’i nënshtrohet ratifikimit, pranimit ose miratimit. Një Shtet anëtar i Këshillit të Evropës nuk mund ta ratifikojë, pranojë ose miratojë këtë Protokoll pa ratifikuar paraprakisht ose njëkohësisht Konventën. Instrumentet e ratifikimit, pranimit ose  miratimit do të depozitohen pranë Sekretarit të Përgjithshëm të Këshillit të Evropës.

Neni 9
Hyrja në fuqi

1.  Ky Protokoll do të hyjë në fuqi ditën e parë të muajit që pason mbarimin e një periudhe prej dy muajsh pas datës në të cilën shtatë Shtete anëtare të Këshillit të Evropës do të kenë shprehur pëlqimin e tyre për t’u lidhur me Protokollin, sipas dispozitave të nenit 8.
2.  Për çdo Shtet anëtar që do të shprehë më vonë pëlqimin e tij për t’u lidhur me Protokollin, ky i fundit do të hyjë në fuqi ditën e parë të muajit që pason mbarimin e një periudhe prej dy muajsh pas datës së depozitimit të instrumentit të ratifikimit, pranimit ose  miratimit.

Neni 10
Funksionet e depozitarit

Sekretari i Përgjithshëm i Këshillit të Evropës njofton të gjithë Shtetet anëtare të Këshillit të Evropës:
a)   për çdo nënshkrim;
b)   për depozitimin e çdo instrumenti ratifikimi, pranimi ose miratimi;
c)   për çdo datë të hyrjes në fuqi të këtij Protokolli në përputhje me nenet 6 dhe 9;
d)   për çdo akt, njoftim ose deklaratë tjetër që ka lidhje me këtë Protokoll.

Në dëshmi të kësaj, të nënshkruarit, të autorizuar rregullisht për këtë qëllim, nënshkruajnë këtë Protokoll.

Bërë në Strasburg, më 22 nëntor 1984, në anglisht dhe frëngjisht, të dy tekstet janë njëlloj autentikë, në një kopje të vetme, e cila depozitohet në arkivat e Këshillit të Evropës. Sekretari i Përgjithshëm i Këshillit të Evropës i dërgon kopje të njësuara me origjinalin secilit Shtet Anëtar të Këshillit të Europës.







PROTOKOLLI NR. 8
I KONVENTËS PËR MBROJTJEN E TË DREJTAVE TË NJERIUT DHE LIRIVE THEMELORE, QË NDRYSHON NENET 22 DHE 40 TË KONVENTËS

Vjenë, 19.III.1985 

Shtetet Anëtare të Këshillit të Evropës, nënshkruese të këtij Protokolli të Konventës për Mbrojtjen e të Drejtave të Njeriut dhe Lirive Themelore, të nënshkruar në Romë më 4 nëntor 1950 (këtu quhet “Konventa”); 

Duke e konsideruar të dëshirueshme ndryshimin e disa dispozitave të Konventës me qëllim përmirësimin dhe veçanërisht përshpejtimin e procedurës së Komisionit Evropian për të Drejtat e Njeriut; 

Duke konsideruar që është e këshillueshme ndryshimi i disa dispozitave të Konventës në lidhje me procedurën e Gjykatës Evropiane për të Drejtat e Njeriut; 

Kanë rënë dakord si më poshtë: 

Neni 1

Teksti ekzistues i Nenit 20 të Konventës bëhet paragrafi 1 i atij Neni dhe plotësohet me paragrafët e mëposhtëm: 
 “2. Komisioni mblidhet në seancë plenare. Megjithatë, ai mund të themelojë Oda, ku secila përbëhet nga të paktën shtate anëtarë. Odat mund të shqyrtojnë peticione të paraqitura sipas nenit 25 të kësaj Konvente që mund të trajtohen në bazën e praktikës së vendosur ose që nuk përmbajnë çështje serioze që cenojnë interpretimin ose zbatimin e Konventës. Në pajtim me këtë kufizim dhe me dispozitat e paragrafit 5 të këtij neni, Odat ushtrojnë të gjitha kompetencat që i jepen komisionit nga Konventa. 
Anëtarët e Komisionit të zgjedhur për një Palë Kontraktuese kundër së cilës është bërë një peticion kanë të drejtën të marrin pjesë në Dhomën së cilës i është referuar ai peticion. 
3. Komisioni mund të themelojë Komitete, ku secili përbëhet nga të paktën tre anëtarë me kompetencë që ushtrohet me votë unanime, për të deklaruar pranueshmërinë ose për të hequr nga lista e çështjeve një peticion të paraqitur sipas Nenit 25, nëse një vendim i tillë mund të merret pa  shqyrtim të mëtejshëm. 
4. Një Dhomë ose komitet në çdo kohë mund të japë juridiksion në favor të Komisionit plenar, i cili gjithashtu mund të urdhërojë transferimin tek ai të çdo peticioni të referuar një Ode ose komiteti. 
5. Kompetencat e mëposhtme mund t’i ushtrojë vetëm Komisioni Plenar: 
a) shqyrtimin e kërkesave të paraqitura sipas Nenit 24; 
b) sjelljen e një çështjeje në Gjykatë në pajtim me Nenin 48.a; 
c) përpilimin e rregullave procedurale në pajtim me Nenin 36.” 

Neni 2

Neni 21 i Konventës plotësohet me paragrafin e tretë të mëposhtëm: 

 “3. Kandidatët janë me cilësi të larta morale dhe duhet të zotërojnë kualifikimet e kërkuara për emërimet në postet e larta gjyqësore ose të jenë persona me njohuri të konfirmuara në të drejtën e brendshme dhe ndërkombëtare. 

Neni 3

Neni 23 i Konventës plotësohet me fjalinë e mëposhtme: 

 “Gjatë mandatit të tyre, ata nuk kanë asnjë post që nuk është në përputhje me pavarësinë dhe paanësinë e tyre si anëtarë të Komisionit dhe kërkesat e këtij mandati.” 

Neni 4

Teksti i Nenit 28 të Konventës, i ndryshuar, bëhet paragrafi 1 i këtij Neni dhe teksti i Nenit 30, i ndryshuar, bëhet paragrafi 2. Teksti i ri i Nenit 28 ka formulimin e mëposhtëm: 

“Neni 28

1. Në rast se Komisioni pranon një peticion që referohet atij: 
a) ai, me qëllim konfirmimin e fakteve, ndërmerr së bashku me përfaqësuesit e palëve një shqyrtim të peticionit dhe, nëse është e nevojshme, një hetim ku për kryerjen e të cilit Shtetet e interesuar japin të gjitha lehtësirat e nevojshme, pas shkëmbimit të mendimeve me Komisionin; 
b)  ai, në të njëjtën kohë vihet në dispozicion të palëve të interesuara me qëllim arritjen e një zgjidhjeje me pajtim të çështjes mbi bazën e respektimit të të drejtave të njeriut sipas përkufizimit në këtë Konventë; 
2. Nëse Komisioni arrin realizimin e një zgjidhjeje me pajtim, ai harton një raport që u dërgohet Shteteve të interesuara, Komitetit të Ministrave dhe Sekretarit të Përgjithshëm të Këshillit të Evropës për publikim. Ky raport kufizohet në një pasqyrë të shkurtër të fakteve dhe të zgjidhjes së arritur. 

Neni 5

Në paragrafin e parë të Nenit 29 të Konventës, fjala “unanimisht” zëvendësohet nga fjalët “me një shumicë prej dy të tretat të anëtarëve të tij”. 

Neni 6

Në Konventë futet dispozita e mëposhtme: 

“Neni 30

1. Komisioni, në çdo fazë të procedimit, mund të vendosë të heqë një peticion nga lista e çështjeve nëse rrethanat çojnë drejt përfundimit që: 
a) kërkuesi nuk synon ndjekjen e peticionit të tij, ose 
b) çështja është zgjidhur, ose 
c) për çdo shkak tjetër të konfirmuar nga Komisioni, nuk është e justifikueshme të vazhdohet shqyrtimi i peticionit. 
Megjithatë, Komisioni vazhdon shqyrtimin e një peticioni nëse këtë e kërkon respektimi i të drejtave të njeriut të përkufizuara në Konventë. 
2. Nëse Komisioni vendos të heqë një peticion nga lista e tij pas pranimit të saj, ai harton një raport që përmban një pasqyrë të fakteve dhe vendimin për heqjen e peticionit së bashku me shkaqet për këtë. Raporti u transmetohet palëve, si dhe Komitetit të Ministrave për dijeni. Komisioni mund ta botojë atë. 
3. Komisioni mund të vendosë të rivendosë peticionin në listën e tij të çështjeve nëse ai konsideron që rrethanat e justifikojnë këtë veprim.” 
Neni 7

Në Nenin 31 të Konventës, paragrafi 1 ka formulimin e mëposhtëm: 
“1.  Nëse shqyrtimi i një peticioni nuk është përfunduar në pajtim me Nenin 28 (paragrafi 2) 29 ose 30, Komisioni harton një raport të fakteve dhe deklaron mendimin e tij nëse faktet e konstatuara tregojnë një shkelje të detyrimeve nga Shteti i interesuar sipas Konventës. Mendimet individuale të anëtarëve të Komisionit mbi këtë pikë mund të deklarohen në raport”. 

Neni 8

Neni 34 i Konventës ka formulimin mëposhtëm: 
“Në pajtim me dispozitat e Neneve 20 (paragrafi 3) dhe 29, Komisioni merr vendimin e tij me shumicë të anëtarëve të pranishëm në votim”. 

Neni 9

Neni 40 i Konventës plotësohet nga paragrafi i shtatë i mëposhtëm: 

“7 anëtarët e Gjykatës janë anëtarë në Gjykatë në cilësinë e tyre individuale. Gjatë mandatit ata nuk mbajnë asnjë pozicion që është në kundërshtim me pavarësinë dhe paanësinë  e tyre si anëtarë të Gjykatës ose me kërkesat e këtij mandati”. 

Neni 10

Neni 41 i Konventës ka formulimin mëposhtëm:
“Gjykata e zgjedh Kryetarin dhe një ose dy Zëvendëskryetarë për një periudhë prej tre vjetësh. Ata mund të ri-zgjidhen”. 

Neni 11

Në fjalinë e parë të Nenit 43 të Konventës, fjala “shtatë” zëvendësohet me fjalën “nëntë”. 

Neni 12

1. Ky Protokoll është i hapur për nënshkrim nga Shtetet anëtare të Këshillit të Evropës, nënshkrues të Konventës, që mund të shprehin pëlqimin e tyre për t’iu nënshtruar: 
a) Nënshkrimit pa rezervën e ratifikimit, pranimit ose aprovimit; ose 
b) Nënshkrimit me rezervën e ratifikimit, pranimit ose aprovimit që pasohet nga ratifikimi, pranimi ose aprovimi. 
2. Instrumentet e ratifikimit, pranimit ose aprovimit depozitohen tek Sekretari i Përgjithshëm i Këshillit të Evropës. 

Neni 13

Ky Protokoll hyn në fuqi në ditën e parë të muajit pas skadimit të afatit tre mujor pas datës në të cilën të gjitha Palët e Konventës kanë shprehur pëlqimin e tyre t’i nënshtrohen Protokollit në pajtim me dispozitat e Nenit 12. 

Neni 14

Sekretari i Përgjithshëm i Këshillit të Evropës njofton Shtetet Anëtare të Këshillit për: 
a) çdo nënshkrim; 
b) depozitimin e çdo instrumenti ratifikimi, pranimi ose aprovimi; 
c) datën e hyrjes në fuqi të këtij Protokolli ose të dispozitave të tij në pajtim me Nenin 13; dhe 
d) çdo akt, njoftim ose komunikim tjetër në lidhje me Protokollin. 
Në dëshmi të kësaj, të nënshkruarit, duke qenë rregullisht të autorizuar, kanë nënshkruar këtë Protokoll. 

Bërë bë Strasburg, më 19 mars 1985 në anglisht dhe frengjisht, ku të dy tekstet janë njëlloj autentikë, në një kopje të vetme që depozitohet në arkivat e Këshillit të Europës. Sekretari i Përgjithshëm i këshillit të Europës i dërgon kopje të njësuara me origjinalin secilit Shtet Anëtar të Këshillit të Europës. 




































PROTOKOLLI NR. 11
I KONVENTËS PËR MBROJTJEN E TË DREJTAVE TË NJERIUT
DHE LIRIVE THEMELORE, PËR RISTRUKTURIMIN E MEKANIZMIT TË KONTROLLIT TË PËRCAKTUAR NË TË

Strasburg, 11.V.1994

Shtetet anëtare të Këshillit të Evropës, nënshkruese të këtij Protokolli të Konventës së Mbrojtjes së të Drejtave të Njeriut dhe Lirive Themelore, të nënshkruar në Romë më 4 nëntor 1950 (e quajtur më poshtë “Konventa”),

Duke konsideruar nevojën urgjente për të ristrukturuar mekanizmin e kontrollit të përcaktuar në Konventë në mënyrë që të ruhet dhe përmirësohet efiçenca e mbrojtjes së të drejtave të njeriut dhe lirive themelore, kryesisht me qëllim rritjen në numër të kërkesave dhe zgjerimit të anëtarësimit në Këshillin e Evropës

Duke konsideruar, në këtë mënyrë, dëshirën për të amenduar disa dispozita të Konventës, kryesisht me qëllimin për të zëvendësuar Komisionin Evropian dhe Gjykatën ekzistuese të të Drejtave të Njeriut me një Gjykatë të përhershme.  

Duke marrë parasysh Rekomandimin Nr. 1 të miratuar në Konferencën Evropiane Ministrore mbi të Drejtat e Njeriut, mbajtur në Vjenë, më 6 tetor 1992;

Duke marrë parasysh vendimin e marrë mbi përmirësimin e mekanizmit të kontrollit të Konventës nga Kryetarët e Shteteve dhe Qeveritë e  Shteteve anëtare të Këshillit të Evropës në deklaratën e Vjenës më 9 tetor 1993. 

Kanë rënë dakord për sa vijon:

Neni 1

Teksti ekzistues i Seksionit II deri IV të Konventës (Neni 19 deri 56) dhe Protokolli Nr. që i akordon Gjykatës Evropiane të të Drejtave të Njeriut kompetencën për të dhënë mendime konsultative do të zëvendësohet nga Seksioni II i mëposhtëm i Konventës: (Neni 19 deri 51):

“Seksioni II”
Gjykata Evropiane e të Drejtave të Njeriut

Neni 19
Krijimi i Gjykatës

Për të siguruar respektimin e detyrimeve të marra nga Palët e Larta Kontraktuese në Konventë dhe të protokolleve të saj, duhet të krijohet një Gjykatë Evropiane e të Drejtave të Njeriut, më poshtë e quajtur si “Gjykata”. Ajo do të funksionojë në mënyrë të përhershme. 

Neni 20
Numri i Gjyqtarëve

Gjykata do të përbëhet nga një numër gjyqtarësh i njëjtë me atë të Palëve të Larta Kontraktuese. 

Neni 21
Kriteret për ushtrimin e detyrës 

1. Gjykatësit duhet të kenë cilësi të larta morale dhe të kenë kualifikimet e kërkuara për emërim në poste të larta gjyqësore ose të jenë juristë me njohuri të afirmuara. 
2. Gjyqtarët janë anëtarë të Gjykatës me zotësi individuale. 
3. Gjatë mandatit të tyre gjykatësit nuk duhet të ushtrojnë ndonjë aktivitet që është e papajtueshme me pavarësinë e tyre, paanësinë ose me kërkesat e një mandati të plotë; të gjitha çështjet që dalin nga zbatimi i këtij paragrafi do të zgjidhen nga Gjykata. 

Neni 22 
 Zgjedhja e gjyqtarëve

1. Gjyqtarët zgjidhen nga Asambleja Parlamentare në lidhje me çdo Palë Kontraktuese me shumicën e votave të hedhura nga një listë me tre kandidatë të emëruar nga Pala Kontraktuese. 
2. E njëjta procedurë ndiqet për të plotësuar Gjykatën në rastin e aderimit të Palëve të reja Kontraktuese dhe për mbushjen e vendeve të mbetura bosh. 

Neni 23 
Kohëzgjatja e mandatit

1. Gjyqtarët zgjidhen për një periudhë prej gjashtë vjetësh. Ata mund të ri-zgjidhen. Megjithatë, mandatet e gjysmës së gjyqtarëve të zgjedhur në zgjedhjen e parë skadon me kalimin e tre viteve. 
2. Gjyqtarët, mandati i të cilëve përfundon në fund të periudhës së parë të tre vite zgjidhen me short nga Sekretari i Përgjithshëm i Këshillit të Evropës menjëherë pas zgjedhjes së tyre. 
3. Për të siguruar, sa të jetë e mundur, që mandatet e gjysmës së gjyqtarëve të rinovohen çdo tre vjet, Asambleja Parlamentare mund të vendosë, para vazhdimit me një zgjedhje të mëvonshme, që mandati i ose mandatet e një ose më shumë gjyqtarëve që do të zgjidhen në jenë për një periudhë të ndryshme nga gjashtë vjet, por jo më shumë se nëntë dhe jo më pak se tre vjet. 
4. Në rastet kur bëhet fjalë për më shumë se një mandat dhe nëse Asambleja Parlamentare zbaton paragrafin e mësipërm, caktimi i mandateve realizohet nëpërmjet tërheqjes së shortit nga Sekretari i Përgjithshëm i Këshillit të Evropës menjëherë pas zgjedhjes. 
5. Një gjyqtar i zgjedhur për të zëvendësuar një gjyqtar tjetër mandati i të cilit nuk ka skaduar qëndron në detyrë për pjesën e mbetur të mandatit të paraardhësit të tij. 
6. Mandatet e gjyqtarëve skadojnë kur ata mbushin 70 vjeç. 
7. Gjyqtarët qëndrojnë në detyrë derisa të zëvendësohen. Megjithatë, ata vazhdojnë të trajtojnë ato çështje që kanë marrë për shqyrtim. 

Neni 24 
Largimi nga detyra

Asnjë gjyqtar nuk mund të largohet nga detyra, përveç kur gjyqtarët e tjerë vendosin me shumicën e dy të tretave që ai nuk vazhdon të përmbushë kushtet e kërkuara. 

Neni 25 
Regjistrimi dhe sekretarët ligjorë

Gjykata ka një regjistër, funksionet dhe organizimi i të cilit përcaktohet në rregullat e Gjykatës. Gjykata asistohet nga sekretarët ligjorë. 

Neni 26 
Gjykata Plenare

Gjykata Plenare
a) zgjedh kryetarin e saj dhe një ose dy nënkryetarë për një periudhë prej tre vjetësh; ata mund të rizgjidhen;
b) krijon Dhoma, të caktuara për një periudhë të caktuar kohore;
c) zgjedh Kryetarin e Dhomave të Gjykatës; ata mund të rizgjidhen;
d) miraton rregulloren e Gjykatës; dhe
e) zgjedh Sekretarin e Gjykatës dhe një ose më shumë Nënsekretarë.

Neni 27 
Komitetet, Dhomat dhe Dhoma e Madhe

1. Për shqyrtimin e çështjeve të paraqitura pranë saj, Gjykata përfaqësohet në komitete prej tre gjyqtarësh, në Dhomat e shtatë gjyqtarëve dhe në një Dhomë të Madhe prej shtatëmbëdhjetë gjyqtarësh.  Dhomat e Gjykatës përben nga komitete për një periudhë të caktuar kohore.
2. Gjyqtari i zgjedhur në lidhje me Shtetin Palë të interesuar ose nëse nuk ka ose nëse nuk është i aftë të përfaqësojë, një person me zgjedhjen e vet që do të përfaqësohet në cilësinë e gjyqtarit, do të përfaqësohet si anëtar i zgjedhur kryesisht i Dhomës dhe i Dhomës së Madhe.
3. Dhoma e Madhe përfshin gjithashtu Kryetarin e Gjykatës, Nënkryetarët, Kryetarët e Dhomave dhe gjyqtarë të tjerë të zgjedhur në përputhje me rregulloren e Gjykatës. Kur një çështje i referohet Dhomës së Madhe sipas nenit 43, asnjë gjyqtar nga Dhoma që ka dhënë vendimin nuk do të përfaqësohet në Dhomën e Madhe, me përjashtim të Kryetarit të Dhomës dhe gjyqtarit që është përfaqësuar në lidhje me Shtetin Palë të interesuar.

Neni 28 
Deklaratat e papranueshmërisë nga komitetet

Me votë unanime, një komitet mund t’i deklarojë të papranueshme ose t’i heqë nga lista e vet çështjet e një kërkese individuale të paraqitur sipas nenit 34, kur ky vendim mund të merret pa shqyrtim të mëtejshëm. Vendimi është i formës së prerë.

Neni 29 
Vendimet nga Dhomat mbi pranueshmërinë dhe themelin

1. Nëse nuk është marrë asnjë vendim sipas nenit 28, një Dhomë vendos mbi pranueshmërinë dhe themelin e kërkesave individuale të paraqitura sipas nenit 34. 
2.  Një Dhomë vendos mbi pranueshmërinë dhe themelin e kërkesave ndërshtetërore të paraqitura sipas nenit 33.
3. Vendimi mbi pranueshmërinë merret veçmas nëse Gjykata, në raste të jashtëzakonshme, nuk vendos ndryshe. 

Neni 30 
Heqja dorë nga juridiksioni në Dhomën e Madhe

Kur një çështje e mbetur pezull para një Dhomë ngre një çështje serioze që cenon interpretimin e Konventës ose të protokolleve të saj ose kur zgjidhja e një çështjeje para Dhomës mund të ketë një rezultat të papajtueshëm me një vendim të dhënë më parë nga Gjykata, në çdo kohë para se të ketë dhënë vendimin e saj, Dhoma mund të heqë dorë nga juridiksioni në favor të Dhomës së Madhe, nëse një prej palëve të çështjes nuk kundërshton.
Neni 31 
Kompetencat e Dhomës së Madhe

Dhoma e Madhe
a) cakton kërkesat e paraqitura ose sipas nenit 33, ose nenit 34 kur një Dhomë ka hequr dorë nga juridiksioni sipas nenit 30 ose kur çështja i është referuar asaj sipas nenit 43; dhe
b) shqyrton kërkesat për opinionet këshilluese të paraqitura sipas nenit 47.

Neni 32 
Juridiksioni i Gjykatës

1. Juridiksioni i Gjykatës shtrihet për të gjitha çështjet në lidhje me interpretimin dhe zbatimin e Konventës dhe të protokolleve të saj që i referohen asaj siç parashikohen në nenet 33, 34 dhe 47.
2. Në rast të mosmarrëveshjeve nëse Gjykata ka juridiksion, vendos Gjykata.

Neni 33
 Çështjet ndërshtetërore

Çdo Palë e Lartë Kontraktuese mund t’i referojë Gjykatës çdo shkelje të supozuar të dispozitave të Konventës dhe të protokolleve të saj nga Pala e tjetër e Lartë Kontraktuese.

Neni 34 
Kërkesat individuale

Gjykata mund të marrë kërkesat nga çdo person, organizatë joqeveritare ose grup individësh që pretendojnë të jenë viktima të një shkeljeje nga një prej Palëve të Larta Kontraktuese të të drejtave të parashtruara në Konventë ose protokolleve të saj. Palët e Larta Kontraktuese zotohen të mos pengojnë në ndonjë mënyrë ushtrimin efektiv të kësaj të drejte.

Neni 35 
Kriteret e pranueshmërisë

1. Gjykata mund ta trajtojë çështjen vetëm pasi të jenë shteruar të gjitha mjetet e brendshme ligjore sipas rregullave përgjithësisht të pranuara të të drejtës ndërkombëtare dhe brenda një periudhe prej gjashtë muajsh nga data në të cilën është marrë vendimi i formës së prerë. 
2. Komisioni nuk merr në shqyrtim asnjë kërkesë individuale  të paraqitur sipas nenit 34, kur:
a) është anonime, ose 
b) është në thelb e njëjta me një çështje të shqyrtuar më parë nga Gjykata ose që i është nënshtruar një procedure tjetër për zgjidhje ose investigim ndërkombëtar dhe nuk përmban fakte të reja përkatëse 
3. Gjykata deklaron të papranueshme çdo kërkesë individuale të paraqitur në zbatim të nenit 34, të cilën e konsideron të papajtueshme me dispozitat e Konventës ose të protokolleve të saj, haptazi të pabazuar, ose një shpërdorim të së drejtës për kërkesë.
4. Gjykata rrëzon çdo kërkesë që e konsideron të papranueshme në zbatim të këtij neni. Ajo mund ta bëjë këtë në çdo fazë të procedimit.




Neni 36 
Ndërhyrja e palëve të treta

1. Në të gjitha çështjet para një Ode ose Ode të Zgjeruar, një Palë Kontraktuese një shtetas i së cilës është kërkues ka të drejtë të paraqesë komente me shkrim ose të marrë pjesë në seanca. 
2. Kryetari i Gjykatës, në interes të administrimit të rregullt të drejtësisë, mund të ftojë çdo Palë Kontraktuese që nuk është palë në gjykim ose një person të interesuar që nuk është kërkues të paraqesë komente me shkrim ose të marrë pjesë në seanca. 

Neni 37 
Heqja e kërkesave nga lista

1. Gjykata, në çdo fazë të gjykimit, mund të vendosë të heqë nga lista e çështjeve çdo kërkesë, nëse rrethanat të çojnë në përfundimin që: 
a) Kërkuesi nuk ka ndër mend të ndjekë kërkesën; ose 
b) Çështja është zgjidhur; ose 
c) Për çdo arsye të caktuar nga Gjykata, nuk është i justifikuar vazhdimi i shqyrtimit të kërkesës. 
Megjithatë, Gjykata vazhdon të shqyrtojë kërkesën nëse këtë e kërkon respektimi i të drejtave të njeriut sipas përkufizimit në Konventë dhe protokollet e saj 
2. Gjykata mund të vendosë të kthejë një kërkesë në listat e saj të çështjeve nëse ajo është e mendimit që rrethanat e justifikojnë këtë lëvizje. 

Neni 38 
Shqyrtimi i çështjes dhe procedura e zgjidhjes me pajtim

1. Nëse Gjykata e deklaron kërkesën të pranueshme, ajo: 
a) procedon me shqyrtimin e çështjes, së bashku me përfaqësuesit e palëve, dhe nëse është e nevojshme, ndërmerr hetim për kryerjen e të cilit Shtetet e interesuara japin të gjithë lehtësirat e nevojshme; 
b) vihet ne dispozicion të palëve të interesuara me qëllim arritjen e një zgjidhjeje me pajtim të çështjes mbi bazën e respektit për të drejtat e njeriut sipas përkufizimit në Konventë dhe protokollet e saj. 
2. Procedura  e kryer sipas paragrafit 1.b është konfidenciale. 

Neni 39 
Gjetja e një zgjidhjeje me pajtim

Nëse arrihet një zgjidhje me pajtim, Gjykata e heq çështjen nga lista e saj me anë të një vendimi që kufizohet në një paraqitje të shkurtër të fakteve dhe të zgjidhjes së arritur. 

Neni 40 
Seancat me dyer të hapura dhe shqyrtimi i dokumenteve

1. Seancat janë me dyer të hapura përveç kur Gjykata vendos ndryshe në rrethana të veçanta. 
2. Dokumentet depozitohen tek Kancelari dhe mund të këqyren nga publiku përveç kur Kryetari i Gjykatës vendos ndryshe. 



Neni 41 
Shpërblimi i drejtë

Nëse Gjykata konstaton që ka pasur një shkelje të Konventës ose protokolleve të saj dhe nëse ligji i brendshëm i Palës Kontraktuese të interesuar lejon të bëhet vetëm një kompensim i pjesshëm, Gjykata, sipas rastit, i akordon shpërblim të drejtë palës së dëmtuar.

Neni 42
Vendimet e Dhomave

Vendimet e Dhomave marrin formë të prerë në pajtim me dispozitat e Nenit 44, paragrafi 2. 

Neni 43 
Kalimi tek Dhoma e Madhe

1. Brenda një periudhe prej tre muajsh nga data e vendimit të Dhomës, çdo palë në gjykim, në raste të veçanta, mund të kërkojë që çështja t’i kalohet Dhomës së Madhe. 
2. Një trup gjykues prej pesë gjyqtarësh të Dhomës së Madhe e pranon kërkesën nëse çështja ngre probleme serioze në lidhje me interpretimin ose zbatimin e Konventës ose Protokolleve të saj, ose një çështje serioze të një rëndësisë së përgjithshme. 
3. Nëse trupi gjykues e pranon kërkesën, Dhoma e Madhe shprehet për çështjen me vendim. 

Neni 44 
Vendimet e formës së prerë

1. Vendimi i Dhomës së Madhe është i formës së prerë. 
2. Vendimi i një Dhome merr formë të prerë: 
a)  nëse palët deklarojnë që ato nuk do të kërkojnë që çështja t’i kalojë Dhomës së Madhe; ose 
b) tre muaj pas datës së vendimit, nëse kalimi i çështjes tek Dhoma e Madhe nuk është kërkuar; ose 
c) kur trupi gjykues i Dhomës së Madhe e refuzon kërkesën për ta kaluar sipas Nenit 43. 
3. Vendimi i formës së prerë botohet. 

Neni 45 
Arsyetimi i vendimeve përfundimtare dhe të ndërmjetme

1. Bëhet arsyetimi i vendimeve përfundimtare dhe të ndërmjetme që deklarojnë kërkesat të pranueshme ose të papranueshme. 
2. Nëse një vendim përfundimtar nuk përfaqëson, plotësisht ose pjesërisht, mendimin unanim të gjyqtarëve, çdo gjyqtar ka të drejtën të japë një mendim të veçantë. 

Neni 46 
Fuqia detyruese dhe ekzekutimi i vendimeve përfundimtare

1. Palët Kontraktuese marrin përsipër të respektojnë vendimet e formës së prerë të Gjykatës për çdo çështje ku ato janë palë. 
2. Vendimi i formës së prerë të Gjykatës i transmetohet Komitetit të Ministrave, që mbikëqyr ekzekutimin e tij. 


Neni 47 
Mendimet këshillimore

1. Gjykata, me kërkesë të Komitetit të Ministrave, mund të japë mendime këshillimore për çështjet ligjore në lidhje me interpretimin e Konventës dhe protokolleve të saj. 
2. Këto mendime nuk trajtojnë asnjë nga çështjet në lidhje me përmbajtjen dhe objektin e të drejtave dhe lirive të përkufizuara në Seksionin I të Konventës dhe protokolleve të saj, apo ndonjë çështje tjetër që Gjykata ose Komiteti i Ministrave mund të duhet të shqyrtojë si pasojë e këtyre gjykimeve që mund të fillohet në pajtim me Konventën. 
3. Vendimet e Komitetit të Ministrave për të kërkuar mendime këshillimore të Gjykatës kërkojnë një votë shumice të përfaqësuesve që kanë të drejtën e një vendi në Komitet. 

Neni 48 
Juridiksioni këshillimor i Gjykatës

Gjykata vendos nëse një kërkesë për mendim këshillimor e paraqitur nga Komiteti i Ministrave është brenda kompetencës së saj sipas përkufizimit të Nenit 47. 

Neni 49  
Shkaqet për mendime këshillimore

1. Për mendimet këshillimore të Gjykatës jepen shkaqet. 
2. Nëse mendimi këshillimor nuk përfaqëson, plotësisht ose pjesërisht, mendimin unanim të gjyqtarëve, çdo gjyqtar ka të drejtë të japë një mendim të veçantë. 
3. Mendimet këshillimore të Gjykatës i komunikohen Komitetit të Ministrave. 

Neni 50 
Shpenzimet e Gjykatës 

Shpenzimet e Gjykatës mbulohen nga Këshilli i Evropës. 

Neni 51 
Privilegjet dhe imunitetet e gjyqtarëve

Gjyqtarët, gjatë ushtrimit të funksioneve të tyre, kanë të drejtën e privilegjeve dhe imuniteteve të parashikuara në Nenin 40 të Statutit të Këshillit të Evropës dhe në marrëveshjet e bëra në bazë të tij. 

Neni 2

1. Seksioni V i Konventës bëhet Seksioni III i Konventës; Neni 57 i Konventës bëhet Neni 52 i Konventës; Nenet 58 dhe 59 të Konventës shfuqizohen, dhe Nenet 60 deri 66 të Konventës bëhen përkatësisht Nenet 53 deri 59 të Konventës. 
2. Seksioni I i Konventës titullohet “Të drejtat dhe liritë” dhe Seksioni i ri III i Konventës titullohet “Dispozita të ndryshme”. Neneve 1 deri 18 dhe Neneve të rinj 52 deri 59 të Konventës u vihen tituj, sipas listës së shtojcën e këtij Protokolli. 
3. Në Nenin 56, në paragrafin 1, fjalët “, sipas paragrafit 4 të këtij Neni,” vendosen pas fjalës “do të”; në paragrafin 4, fjalët “Komisioni për marrjen e peticioneve” dhe “në pajtim me Nenin 25 të kësaj Konvente” zëvendësohen nga fjalët “Gjykata për marrjen e kërkesave” dhe “sipas parashikimit në Nenin 34 të Konventës” përkatësisht. Në Nenin e ri 58, paragrafi 4, fjalët “Neni 63” zëvendësohet me fjalët “Neni 56”. 
4. Protokolli i Konventës ndryshohet si më poshtë:
a) Neneve u vihen titujt e renditur në shtojcën e këtij Protokolli; dhe 
b) Në Nenin 4, fjalia e fundit, fjalët ”të Nenit 63” zëvendësohen nga fjalët ”të Nenit 56”. 
5. Protokolli nr 4 ndryshohet si më poshtë: 
a) Neneve u vihen titujt e renditur në shtojcën e këtij Protokolli; 
b) Në Nenin 5, paragrafi 3, fjalët “të Nenit 63 zëvendësohen me fjalët “të nenit 56”; shtohet një paragrafi i ri 5, me tekstin: “Çdo Shtet që ka bërë një deklaratë në pajtim me paragrafin 1 ose 2 të këtij Neni, në çdo moment pas këtij, mund të deklarojë në emër të një ose disa pjesëve të territorit me të cilin ka të bëjë deklarata që ai pranon kompetencën e Gjykatës për të marrë kërkesa nga individë, organizata jo-qeveritare ose grupe individësh sipas parashikimit të Nenit 34 të Konventës në lidhje me të gjithë ose ndonjë prej neneve 1 deri 4 të këtij Protokolli”; dhe 
c) Paragrafi 2 i Nenit 6 shfuqizohet. 
6. Protokolli nr 6 ndryshohet si më poshtë: 
a) Neneve u vihen titujt e renditur në shtojcën e këtij Protokolli; dhe 
b) Në Nenin 4 fjalët “sipas Nenit 64” zëvendësohen nga fjalët “sipas Nenit 57”. 
7. Protokolli nr 7 ndryshohet si më poshtë: 
a) Neneve u vihen titujt e renditur në shtojcën e këtij Protokolli; 
b) Në Nenin 6, paragrafi 4, fjalët “të Nenit 63” zëvendësohen me fjalët “të Nenit 56”; shtohet një paragraf i ri 6, me këtë tekst: “Çdo Shtet që ka bërë një deklaratë në pajtim me paragrafin 1 ose 2 të këtij Neni, në çdo moment pas këtij, mund të deklarojë në emër të një ose disa pjesëve të territorit me të cilin ka të bëjë deklarata që ai pranon kompetencën e Gjykatës për të marrë kërkesa nga individë, organizata jo-qeveritare ose grupe individësh sipas parashikimit të Nenit 34 të Konventës në lidhje me të gjithë ose ndonjë prej neneve 1 deri 5 të këtij Protokolli”; dhe 
c) paragrafi 2 i Nenit 7 shfuqizohet.
8. Protokolli nr.9 shfuqizohet. 

Neni 3

1. Ky Protokoll është i hapur për nënshkrim nga Shtetet anëtare të Këshillit të Evropës, nënshkrues të Konventës, që mund të shprehin pëlqimin e tyre për t’iu nënshtruar: 
a) Nënshkrimit pa rezervën e ratifikimin, pranimin ose aprovimin; ose 
b) Nënshkrimit me rezervën e ratifikimit, pranimit ose aprovimit që pasohet nga ratifikimi, pranimi ose aprovimi. 
2. Instrumentet e ratifikimit, pranimit ose aprovimit depozitohen tek Sekretari i Përgjithshëm i Këshillit të Evropës. 

Neni 4

Ky Protokoll hyn në fuqi në ditën e parë të muajit pas skadimit të afatit nje vjeçar pas datës në të cilën të gjitha Palët e Konventës kanë shprehur pëlqimin e tyre t’i nënshtrohen Protokollit në pajtim me dispozitat e Nenit 3. Mund të bëhet zgjedhja e gjyqtarëve të rinj dhe mund të merret dhe çdo hap tjetër i nevojshëm për ngritjen e Gjykatës së re, në pajtim me dispozitat e këtij Protokolli nga data në të cilën të gjitha Palët në Konventë kanë shprehur pëlqimin e tyre t’i nënshtrohen Protokollit. 

Neni 5

1. Pa cenuar dispozitat e paragrafëve 3 dhe 4 më poshtë, mandate i gjyqtarëve, anëtarëve të Komisionit, Kancelarit dhe Zëvendës Kancelarit skadojnë pas datës së hyrjes në fuqi të këtij Protokolli. 
2. Kërkesat në shqyrtim e sipër para Komisionit që nuk janë deklaruar të pranueshme në datën e hyrjes në fuqi të këtij Protokolli shqyrtohen nga Gjykata në pajtim me dispozitat e këtij Protokolli. 
3. Kërkesat që janë deklaruar të pranueshme në datën e hyrjes në fuqi të këtij protokolli vazhdojnë të trajtohen nga anëtarët e Komisionit brenda një afati prej një viti pas kësaj. Çdo kërkesë shqyrtimi i të cilave nuk është përfunduar brenda afatit të sipërpërmendur i transmetohet gjykatës që i shqyrton ato si çështje të pranuara në pajtim me dispozitat e këtij Protokolli. 
4. Në lidhje me kërkesat për të cilat Komisioni, pas hyrjes në fuqi të këtij Protokolli, ka miratuar një raport në pajtim me ish-Nenin 31 të Konventës, raporti u transmetohet palëve të cilat nuk e kanë të drejtën për ta botuar atë. Në pajtim me dispozitat e zbatueshme para hyrjes në fuqi të këtij Protokolli, një çështje mund t’i referohet Gjykatës. Trupi gjykues i Dhomës së Zgjeruar përcakton nëse për çështjen do të vendosë një prej Dhomave ose Dhoma e Madhe. Në rast se për çështjen vendos një Dhomë, vendimi i Dhomës është i formës së prerë. Çështjet që nuk i referohen gjykatës trajtohen nga Komiteti i Ministrave duke vepruar në pajtim me dispozitat e ish Nenit 32 të Konventës. 
5. Çështjet e papërfunduara në Gjykata që nuk janë zgjidhur para datës së hyrjes në fuqi të këtij Protokolli i transmetohen Dhomës së Zgjeruar të Gjykatës që i shqyrton ato në pajtim me dispozitat e këtij Protokolli. 
6. Çështjet e papërfunduara tek Komiteti i Ministrave që nuk janë zgjidhur sipas ish-Nenit 32 të Konventës në datën e hyrjes në fuqi të këtij Protokolli përfundohen nga Komiteti i Ministrave që vepron në pajtim me atë Nen. 

Neni 6

Nëse një Palë Kontraktuese ka bërë një deklaratë që njeh kompetencën e Komisionit ose juridiksionin e Gjykatës sipas ish-Neneve 25 ose 46 të Konventës në lidhje me çështjet që dalin pas ose bazuar në faktet që ndodhin si pasojë e një deklarate të tillë, ky kufizim mbetet i vlefshëm për juridiksionin e Gjykatës sipas këtij Protokolli. 

Neni 7

Sekretari i Përgjithshëm i Këshillit të Evropës njofton Shtetet Anëtare të këshillit për: 
a) çdo nënshkrim; 
b) depozitimin e çdo instrumenti ratifikimi, pranimi ose aprovimi; 
c) datën e hyrjes në fuqi të këtij Protokolli ose të dispozitave të tij në pajtim me Nenin 4; dhe 
d)  çdo akt, njoftim ose komunikim tjetër në lidhje me Protokollin. 
Në dëshmi të kësaj, të nënshkruarit, duke qenë rregullisht të autorizuar, kanë nënshkruar këtë Protokoll. 
Bërë bë Strasburg, më 11 maj 1994 në anglisht dhe frëngjisht, ku të dy tekstet janë njëlloj autentikë, në një kopje të vetme që depozitohet në arkivat e Këshillit të Evropës. Sekretari i Përgjithshëm i Këshillit të Evropës u dërgon kopje të njësuara me origjinalin secilit Shtet Anëtar të Këshillit të Evropës. 








PROTOKOLLI Nr. 12
I KONVENTËS PËR MBROJTJEN E TË DREJTAVE TË NJERIUT DHE LIRIVE THEMELORE

Romë, 4. XI. 2000

Shtetet anëtare të Këshillit të Evropës, nënshkruese të këtij protokolli,

Duke pasur parasysh parimin themelor, sipas të cilit të gjithë personat janë të barabartë para ligjit dhe kanë të drejtë për një mbrojtje të njëjtë nga ligji;

Të vendosur për të ndërmarrë hapa të mëtejshëm për të nxitur barazinë e të gjithë personave nëpërmjet zbatimit kolektiv të një ndalimi të përgjithshëm të diskriminimit në kuadrin e Konventës për Mbrojtjen e të Drejtave të Njeriut dhe të Lirive Themelore të nënshkruar në Romë, më 4 nëntor 1950 (në vijim referuar si “Konventa”);

Duke ripohuar që parimi i mosdiskriminimit nuk i ndalon Shtetet Palë të marrin masa me qëllim që të nxisin një barazi të plotë dhe efektive, me kusht që këto masa të kenë një justifikim të arsyeshëm dhe objektiv, 

Kanë rënë dakord si më poshtë:

Neni 1
Ndalimi i përgjithshëm i diskriminimit

1.  Gëzimi i çdo të drejte të parashikuar me ligj duhet të sigurohet pa asnjë diskriminim të bazuar në shkaqe të tilla si seksi, raca, ngjyra, gjuha, feja, mendimet politike ose çdo mendim tjetër, origjina kombëtare ose shoqërore, përkatësia në një minoritet kombëtar, pasuria, lindja ose çdo situatë tjetër.
2. Askush nuk duhet të diskriminohet nga një autoritet publik për ndonjë nga arsyet e parashikuara në paragrafin 1. 
Neni 2
Zbatimi territorial

1.  Çdo Shtet, në momentin e nënshkrimit ose depozitimit të instrumenteve të ratifikimit, pranimit ose miratimit, mund të caktojë territorin ose territoret në të cilat ky Protokoll gjen zbatim. 
2.  Çdo Shtet, në çdo kohë të mëpasme, mund ta shtrijë zbatimin e këtij Protokolli në lidhje me çdo territor tjetër të specifikuar në një deklaratë drejtuar Sekretarit të Përgjithshëm të Këshillit të Evropës,. Në lidhje me këtë territor, Protokolli hyn në fuqi ditën e parë të muajit që pason kalimin e një periudhe prej tre muajsh nga data e marrjes së njoftimit nga ana e Sekretarit të Përgjithshëm.
3.  Çdo deklaratë e bërë në bazë të dy paragrafëve të mësipërm mund të tërhiqet ose të ndryshohet, në lidhje me çdo territor të caktuar në atë deklaratë, me anë të një njoftimi drejtuar Sekretarit të Përgjithshëm të Këshillit të Evropës. Tërheqja ose ndryshimi hyn në fuqi ditën e parë të muajit që pason mbarimin e një periudhe prej tre muajsh pas datës së marrjes së njoftimit nga Sekretari i Përgjithshëm.
4. Një deklaratë e bërë në përputhje me këtë nen do të konsiderohet e bërë në përputhje me paragrafin 1 të nenit 56 të Konventës.
5. Çdo Shtet që ka bërë deklaratë sipas paragrafit 1 ose 2 të këtij neni, në çdo kohë të mëpasme, mund të deklarojë në lidhje me një ose më shumë territore të parashikuara në këtë deklaratë, se pranon kompetencën e Gjykatës për shqyrtimin e kërkesave të individëve, organizatave joqeveritare ose të grupeve të individëve, siç parashikohet në nenin 34 të Konventës në lidhje me nenin 1 të këtij Protokolli.

Neni 3
Marrëdhënia me Konventën

Shtetet Palë do t’i konsiderojnë dispozitat e neneve 1 dhe 2 të këtij Protokolli si nene shtesë të Konventës dhe, për pasojë do të zbatohen të gjitha dispozitat e Konventës.

Neni 4
Nënshkrimi dhe ratifikimi

Ky Protokoll është i hapur për nënshkrim nga Shtetet anëtare të Këshillit të Evropës, nënshkruese të Konventës. Ai i nënshtrohet ratifikimit, pranimit ose miratimit. Një Shtet anëtar i Këshillit të Evropës nuk mund ta ratifikojë, pranojë ose miratojë këtë Protokoll pa ratifikuar paraprakisht ose njëkohësisht Konventën. Instrumentet e ratifikimit,  pranimit ose miratimit do të depozitohen pranë Sekretarit të Përgjithshëm të Këshillit të Evropës.

Neni 5
Hyrja në fuqi

1.  Ky Protokoll do të hyjë në fuqi ditën e parë të muajit që pason mbarimin e një periudhe prej tre muajsh pas datës në të cilën dhjetë Shtete anëtare të Këshillit të Evropës do të kenë shprehur pëlqimin e tyre për t’u lidhur me Protokollin, sipas dispozitave të nenit 4.
2.  Për çdo Shtet anëtar që do të shprehë më vonë pëlqimin e tij për t’u lidhur me këtë Protokoll, ky do të hyjë në fuqi ditën e parë të muajit që pason mbarimin e një periudhe prej tre muajsh pas datës së depozitimit të instrumentit të ratifikimit, pranimit ose miratimit.

Neni 6
Funksionet e depozitarit

Sekretari i Përgjithshëm i Këshillit të Evropës njofton të gjithë Shtetet anëtare të Këshillit të Evropës:
a) për çdo nënshkrim;
b) për depozitimin e çdo instrumenti ratifikimi, pranimi ose miratimi;
c) për çdo datë të hyrjes në fuqi të këtij Protokolli në përputhje me nenet 2 dhe 5;
d) për çdo akt, njoftim ose deklaratë tjetër që ka lidhje me këtë Protokoll.

Në dëshmi të kësaj, të nënshkruarit, të autorizuar rregullisht për këtë qëllim, kanë nënshkruar këtë Protokoll.

Bërë në Romë, më 4 nëntor 2000, në anglisht dhe frëngjisht, të dy tekstet janë njëlloj autentikë, në një kopje të vetme, e cila depozitohet në arkivat e Këshillit të Evropës. Sekretari i Përgjithshëm i Këshillit të Evropës i dërgon kopje të njësuara me origjinalin secilit Shtet Anëtar të Këshillit të Europës.






PROTOKOLLI  NR. 13
I KONVENTËS PËR MBROJTJEN E TË DREJTAVE TË NJERIUT DHE TË LIRIVE THEMELORE NË LIDHJE ME HEQJEN E DËNIMIT ME VDEKJE NË ÇDO RRETHANË

Vilnius, 3.V. 2002

Shtetet anëtare të Këshillit të Evropës, nënshkruese të këtij protokolli,

Të bindur se e drejta e çdokujt për jetën është një vlerë themelore në një shoqëri demokratike dhe se shfuqizimi i dënimit me vdekje është thelbësor për mbrojtjen e kësaj të drejte dhe për njohjen e plotë të dinjitetit që i përket të gjitha qenieve njerëzore;

Duke dëshiruar që të përforcojnë mbrojtjen e së drejtës së jetës të garantuar nga Konventa për Mbrojtjen e të Drejtave të Njeriut dhe të Lirive Themelore të nënshkruar në Romë, më 4 nëntor 1950 (tani e tutje e quajtur “Konventa”)

Duke vënë re se Protokolli Nr. 6 i Konventës, në lidhje me Heqjen e Dënimit me Vdekje, i nënshkruar në Strasburg, më 28 prill 1983, nuk e përjashton dënimin me vdekje në lidhje me akte të kryera në kohë lufte ose rreziku shumë të afërt të luftës;

Të vendosur për të ndërmarrë një hap përfundimtar me qëllim shfuqizimin e dënimit me vdekje në çdo rrethanë,

Kanë rënë dakord për sa vijon:

Neni 1
Heqja e dënimit me vdekje

Dënimi me vdekje hiqet. Askush nuk mund të dënohet me një dënim të tillë dhe as të ekzekutohet. 
Neni 2
Ndalimi i derogimeve

Asnjë derogim nuk lejohet në lidhje me dispozitat e këtij Protokolli, në bazë të nenit 15 të Konventës.
Neni 3
Ndalimi i rezervave

Asnjë rezervë nuk pranohet në lidhje me dispozitat e këtij Protokolli në bazë të nenit 57 të Konventës.
Neni 4
Zbatimi territorial

1. Çdo shtet, në çastin e nënshkrimit ose të depozitimit të instrumentit të tij të ratifikimit, të pranimit ose të miratimit, mund të caktojë territorin ose territoret në lidhje me të cilët do të gjejë zbatim ky Protokoll. 
2. Çdo shtet, në çdo kohë të mëvonshme, mund ta shtrijë zbatimin e këtij Protokolli në lidhje me çdo territor tjetër të përcaktuar në një deklarate të drejtuar Sekretarit të Përgjithshëm të Këshillit të Evropës. Në lidhje me këtë territor, Protokolli hyn në fuqi ditën e parë të muajit që pason kalimin e një periudhe prej tre muajsh nga data e marrjes së njoftimit nga ana e Sekretarit të Përgjithshëm.

3. Çdo deklaratë e bërë në bazë të dy paragrafëve të mësipërm mund të tërhiqet ose të ndryshohet, në lidhje me çdo territor të caktuar në atë deklaratë, me anë të një njoftimi drejtuar Sekretarit të Përgjithshëm të Këshillit të Evropës. Tërheqja ose ndryshimi hyn në fuqi ditën e parë të muajit që pason mbarimin e një periudhe prej tre muajsh pas datës së marrjes së njoftimit nga Sekretari i Përgjithshëm.

Neni 5
Marrëdhëniet me Konventën

Shtetet Palë do t’i konsiderojnë nenet 1 deri 4 të këtij Protokolli si nene shtesë të Konventës dhe, për pasojë, të gjitha dispozitat e Konventës do të zbatohen në lidhje me to.

Neni 6
Nënshkrimi dhe ratifikimi

Ky Protokoll u paraqitet për nënshkrim Shteteve anëtare të Këshillit të Evropës, nënshkruese të Konventës. Ai i nënshtrohet ratifikimit, pranimit ose miratimit. Një Shtet anëtar i Këshillit të Evropës nuk mund ta ratifikojë, ta pranojë ose ta miratojë këtë Protokoll pa ratifikuar paraprakisht ose njëkohësisht Konventën. Instrumentet e ratifikimit, të pranimit ose të miratimit, do të depozitohen pranë Sekretarit të Përgjithshëm të Këshillit të Evropës.

Neni 7
Hyrja në fuqi

1. Ky Protokoll do të hyjë në fuqi ditën e parë të muajit që pason mbarimin e një periudhe prej tre muajsh pas datës në të cilën dhjetë Shtete anëtare të Këshillit të Evropës do të kenë shprehur pëlqimin e tyre për të qenë të detyruar nga Protokolli, sipas dispozitave të nenit 6.
2. Për çdo Shtet anëtar që do të shprehë më vonë pëlqimin e tij për të qenë të detyruar nga ky Protokoll, ky i fundit do të hyjë në fuqi ditën e parë të muajit që pason mbarimin e një periudhe prej tre muajsh pas datës së depozitimit të instrumentit të ratifikimit, të pranimit ose të miratimit.

Neni 8
Funksionet e depozitarit

Sekretari i Përgjithshëm i Këshillit të Evropës njofton të gjithë Shtetet anëtarë të Këshillit të Evropës:
a) për çdo nënshkrim;
b) për depozitimin e çdo instrumenti ratifikimi, pranimi ose miratimi;
c) për çdo datë të hyrjes në fuqi të këtij Protokolli në përputhje me nenet 4 dhe 7;
d) për çdo akt, njoftim ose deklaratë tjetër që ka lidhje me këtë Protokoll.

Në dëshmi të kësaj, të nënshkruarit, rregullisht të autorizuar për këtë qëllim, e nënshkruan këtë Protokoll.

Bërë në Vilnius, më 3 maj 2002, në frëngjisht dhe anglisht, të dy tekstet janë njëlloj autentikë, në një kopje të vetme, e cila depozitohet në arkivat e Këshillit të Evropës. Sekretari i Përgjithshëm i Këshillit të Evropës i dërgon kopje të njësuara  me origjinalin secilit Shtet anëtar të Këshillit të Evropës.


PROTOKOLLI NR. 14
I KONVENTËS PËR MBROJTJEN E TË DREJTAVE TË NJERIUT DHE LIRIVE THEMELORE, QË NDRYSHON SISTEMIN E KONTROLLIT TË KONVENTËS

Shtetet anëtare të Këshillit të Evropës, nënshkruese të këtij protokolli të Konventës për Mbrojtjen e të Drejtave të Njeriut dhe Lirive Themelore, nënshkruar në Romë, më 4 nëntor 1950 (që këtu do të quhet "Konventa"),

Duke pasur parasysh Rezolutën Nr.1 dhe Deklaratën e miratuar nga Konferenca Ndërministrore Evropiane mbi të Drejtat e Njeriut, mbajtur në Romë më 3 dhe 4 nëntor 2000;

Duke pasur parasysh Deklaratat e miratuara nga Komiteti i Ministrave më 8 nëntor 2001, 7 nëntor 2002 dhe 15 maj 2003, në sesionin e tij, përkatësisht në Sesionet  109-të, 111-të dhe l12-të;

Duke pasur parasysh Opinionin Nr. 251 (2004) të miratuar nga Asambleja Parlamentare e Këshillit të Evropës më 28 Prill 2004;

Duke ditur nevojën urgjente për ndryshimin e disa dispozitave të Konventës, me qëllim që të ruhet dhe përmirësohet efikasiteti i sistemit të kontrollit afatgjatë, kryesisht për shkak të rritjes së vazhdueshme të ngarkesës së punës së Gjykatës Evropiane për të Drejtat e Njeriut dhe të Komitetit të Ministrave të Këshillit të Evropës;

Duke ditur veçanërisht nevojën për të garantuar që Gjykata të vazhdojë të luajë rolin e saj të madh në ruajtjen e të drejtave të njeriut në Evropë,

Kanë rënë dakord si më poshtë:

Neni 1

Paragrafi 2 i nenit 22 të Konventës shfuqizohet.

Neni 2

Neni 23 i Konventës ndryshohet me formulimin e mëposhtëm:

"Neni 23
Mandati dhe largimi nga detyra

1. Gjyqtarët zgjidhen për një afat prej nëntë vjetësh. Ata nuk mund të rizgjidhen.
2. Mandati i gjyqtarëve përfundon kur ata arrijnë moshën 70 vjeç.
3. Gjyqtarët qëndrojnë në detyrë derisa të zëvendësohen. Megjithatë, ata vazhdojnë me
shqyrtimin e çështjeve që kanë nën shqyrtim.
4. Asnjë gjyqtar nuk mund të largohet nga detyra, përveç kur gjyqtarët e tjerë vendosin me një shumicë prej dy të tretave se ai gjyqtar nuk ka përmbushur kushtet e caktuara."

Neni 3

Neni 24 i Konventës shfuqizohet



Neni 4

Neni 25 i Konventës bëhet Neni 24 dhe teksti i tij ndryshohet me formulimin e mëposhtëm:

"Neni 24
Sekretarja dhe relatorët

1. Gjykata ka një sekretari, funksionet dhe organizimi i të cilës përcaktohen në rregulloren e Gjykatës.
2. Kur trupi gjykues përbëhet nga një gjyqtar, Gjykata asistohet nga relatorët që funksionojnë në autoritetin e kryetarit të Gjykatës. Ata janë pjesë e sekretarisë së Gjykatës."

Neni 5

Neni 26 i Konventës bëhet Neni 25 ("Gjykata Plenare") dhe teksti i saj ndryshohet si më poshtë:
1. Në fund të paragrafit d, presja zëvendësohet me pikëpresje dhe fjala "dhe" fshihet.
2. Në fund të paragrafit e, pika zëvendësohet me pikëpresje.
3. Shtohet një paragraf i ri f, i cili ka formulimin e mëposhtëm:
"f. Bën çdo kërkesë në pajtim me Nenin 26 paragrafi 2."

Neni 6

Neni 27 i Konventës bëhet Neni 26 dhe teksti i tij ndryshohet me formulimin e mëposhtëm:

"Neni 26
Trupi gjykues me një gjyqtar, komitetet, Dhomat dhe Dhoma e Lartë

1. Gjykata i shqyrton çështjet e sjella para saj në trup gjykues me një gjyqtar, në komitete me tre gjyqtarë, në Dhoma me shtatë gjyqtarë dhe në Dhomën e Lartë me shtatëmbëdhjetë gjyqtarë. Dhomat e Gjykatës formojnë komitete për një periudhë të caktuar kohe.
2. Me kërkesë të Gjykatës plenare, Komiteti i Ministrave, me vendim unanim
dhe për një periudhë të caktuar kohe, mund të reduktojë numrin e gjyqtarëve të Dhomave në pesë.
3. Kur është në një trup gjykues me një gjyqtar, gjyqtari nuk shqyrton asnjë kërkesë kundër Palës së Lartë Kontraktuese, për të cilën ai është zgjedhur.
4. Gjyqtari që është zgjedhur për Palën e Lartë Kontraktuese të interesuar merr pjesë si anëtar zyrtar i Dhomës ose Dhomës së Lartë. Nëse nuk ka asnjë gjyqtar ose nëse gjyqtari nuk është në gjendje të marrë pjesë, një person i zgjedhur nga kryetari i Gjykatës nga një listë e dhënë paraprakisht nga ajo Palë do të marri  pjesë në cilësinë e gjyqtarit .
5. Dhoma e Lartë ka në përbërje të saj Kryetarin e Gjykatës, Zëvendëskryetarët, Kryetarët e Dhomave ose gjyqtarë të tjerë të zgjedhur në pajtim me rregulloren e Gjykatës. Nëse në Dhomën e Lartë vjen një çështje në bazë të Nenit 43, në Dhomën e Lartë nuk merr pjesë asnjë nga gjyqtarët e Dhomës që ka dhënë vendimin, me përjashtim të Kryetarit të Gjykatës dhe gjyqtarit që merrte pjesë në lidhje me Palën e Lartë Kontraktuese të interesuar.

Neni 7
Pas Nenit të ri 26, në Konventë shtohet edhe një Nen i ri, që ka formulimin e mëposhtëm:




"Neni 27
Kompetenca e gjyqtarit të vetëm

1. Gjyqtari i vetëm mund ta deklarojë të papranueshëm ose ta heqë nga lista e çështjeve të Gjykatës një kërkesë të bërë në bazë të Nenit 34, nëse një vendim i tillë mund të merret pa shqyrtim të mëtejshëm.
2. Vendimi është i formës së prerë.
3. Nëse një gjyqtar i vetëm nuk e deklaron një kërkesë të papranueshme ose e heq atë nga lista, gjyqtari ia paraqet atë një komiteti ose një Dhome për shqyrtim të mëtejshëm."

Neni 8
Neni 28 i Konventës ndryshohet me formulimin e mëposhtëm:

"Neni 28
Kompetenca e komiteteve

1. Në lidhje me një kërkesë të bërë në bazë të Nenit 34, një komitet, me votë unanime:
a) mund ta deklarojë atë të papranueshme ose ta heqë atë nga lista e çështjeve, nëse një vendim i tillë mund të merret pa shqyrtim të mëtejshëm; ose
b) mund ta deklarojë atë të papranueshme dhe të nxjerrë në të njëjtën kohë një vendim mbi themelin e çështjes, nëse problemi i përfshirë në çështjen gjyqësore, përsa i takon interpretimit ose zbatimit të Konventës ose të protokolleve të saj, është një subjekt që ka gjetur zgjidhje në praktikën gjyqësore të Gjykatës.
2. Vendimet e ndërmjetme dhe përfundimtare në bazë të paragrafit 1 janë të formës së prerë.
3. Nëse gjyqtari i zgjedhur për një Pale të Lartë Kontraktuese të interesuar nuk është anëtar i komitetit, komiteti mund ta ftojë atë gjyqtar në çdo fazë të gjykimit të zërë vendin e një prej anëtarëve të komitetit, duke marrë parasysh të gjithë faktorët përkatës, duke përfshirë edhe faktin nëse ajo Palë ka kundërshtuar zbatimin e procedurës në bazë të paragrafit 1. b. "

Neni 9

Neni 29 i Konventës ndryshohet si më poshtë:
1. Paragrafi 1 ndryshohet me formulimin e mëposhtëm: "Nëse nuk merret asnjë vendim në bazë të Nenit 27 ose 28, ose në bazë të Nenit 28, Dhoma vendos në lidhje me pranueshmërinë dhe themelin e kërkesave individuale të bëra në bazë të Nenit 34. Vendimi mbi pranueshmërinë mund të merret veçmas."
2. Në fund të paragrafit 2 shtohet një fjali e re që ka formulimin e mëposhtëm: "Vendimi
mbi pranueshmërinë merre veçmas përveç, kur gjykata, në raste të veçanta, vendos ndryshe."
3. Paragrafi 3 shfuqizohet.

Neni 10

Neni 31 i Konventës ndryshohet si më poshtë: 
1. Në fund të paragrafit a, fshihet fjala "dhe".
2. Paragrafi b bëhet paragrafi c dhe shtohet një paragraf b me formulimin e mëposhtëm: 
"b. Vendos për çështje që i vijnë Gjykatës nga Komiteti i Ministrave në pajtim me Nenin 46, paragrafi 4; dhe".

Neni 11

Neni 32 i Konventës ndryshohet si më poshtë:

Në fund të paragrafit 1 shtohet një presje dhe numri 46 pas numrit 34.

Neni 12

Paragrafi 3 i nenit 35 të Konventës ndryshohet me formulimin e mëposhtëm:
"3. Gjykata deklaron çdo kërkesë individuale të bërë në bazë të Nenit 34 të papranueshme, kur mendon se:
a) kërkesa është e papajtueshme me dispozitat e Konventës ose protokollet e saj, haptazi e pabazuar ose një shpërdorim të së drejtës për kërkesë individuale; ose
b) paraqitësi i kërkesës nuk ka pësuar ndonjë dëm të konsiderueshëm, përveç kur respektimi i të drejtave të njeriut sipas përcaktimit të Konventës dhe protokolleve të saj kërkon shqyrtimin e kërkesës në lidhje me themelin e saj, me kusht që për këtë shkak asnjë çështje të mos refuzohet nëse nuk është shqyrtuar si duhet nga një gjykatë kombëtare.

Neni 13

Shtohet një paragraf i ri 3 në fund të Nenit 36 të Konventës, i cili ka formulimin e
mëposhtëm:
"3. Komisioneri i Këshillit të Europës për të Drejtat e Njeriut mund të paraqesë komente me shkrim dhe të marrë pjesë në seanca në të gjitha çështjet para një Dhome ose Dhomës së Lartë." .

Neni 14

Neni 38 i Konventës ndryshohet me formulimin e mëposhtëm:

"Neni 38
Shqyrtimi i çështjes

Gjykata e shqyrton çështjen së bashku me përfaqësuesit e palëve dhe, nëse është e nevojshme, ndërmerr një hetim, për kryerjen e efektshme të të cilit Palët e Larta Kontraktuese të interesuara ofrojnë të gjitha lehtësitë e nevojshme."

Neni 15
Neni 39 i Konventës ndryshohet me formulimin e mëposhtëm:

"Neni 39
Zgjidhjet me pajtim

1. Në çdo fazë të gjykimit, Gjykata mund të vihet në dispozicion të palëve të interesuara, me qëllim që të arrihet një zgjidhje me pajtim për çështjen mbi bazën e respektimit të të drejtave të njeriut sipas përcaktimit në Konventë dhe protokollet e saj.
2. Gjykimi i zhvilluar sipas paragrafit 1 është konfidencial.
3. Nëse arrihet një zgjidhje me pajtim, Gjykata e heq çështjen nga lista nëpërmjet një
vendimi që kufizohet në një përmbledhje të shkurtër të fakteve dhe zgjidhjes së arritur.
4. Vendimi i përcillet Komitetit të Ministrave, i cili mbikëqyr zbatimin e kushteve të
zgjidhjes me pajtim sipas përcaktimit në vendim."

Neni 16
Vendimi i 46 i Konventës ndryshohet me formulimin e mëposhtëm:


"Neni 46
Forca detyruese dhe ekzekutimi i vendimeve

1. Palët e Larta Kontraktuese marrin përsipër të respektojnë vendimin e formës së prerë të Gjykatës në çdo çështje ku ato janë palë.
2. Vendimi i formës së prerë i Gjykatës i përcillet Komitetit të Ministrave, i cili mbikëqyr
ekzekutimin e tij.
3. Nëse Komiteti i Ministrave është i mendimit se mbikëqyrja e ekzekutimit të vendimit të formës së prerë pengohet nga një problem i interpretimit të vendimit, ai mund t'ia referojë çështjen Gjykatës për t'u shprehur me vendim për çështjen e interpretimit. Një vendim i tillë kërkon një shumicë prej dy të tretave të përfaqësuesve që kanë të drejtë të marrin pjesë në Komitet.
4. Nëse Komiteti i Ministrave është i mendimit se një Palë e Lartë Kontraktuese refuzon të respektojë një vendim të formës së prerë të Gjykatës në një çështje ku ajo është palë, pasi t'i ketë dërguar një njoftim formal asaj Pale dhe me vendim që merret me një shumicë prej dy të tretave të përfaqësuesve që marrin pjesë në Komitet, ai mund t'ia referojë Gjykatës çështjen nëse Pala e ka përmbushur detyrimin e saj në bazë të paragrafit 1.
5. Nëse Gjykata gjen një shkelje të paragrafit 1, ajo ia referon çështjen Komitetit të Ministrave për shqyrtimin e masave që duhen marrë. Nëse Gjykata nuk gjen asnjë shkelje të paragrafit 1, ajo ia referon çështjen Komitetit të Ministrave, i cili e mbyll shqyrtimin e çështjes."

Neni 17

Neni 59 i Konventës ndryshohet si më poshtë:
1. Futet një paragraf i ri 2, i cili ka formulimin e mëposhtëm:
"2. Bashkimi Evropian mund të aderojë në këtë Konventë."
2. Paragrafët 2, 3 dhe 4 bëhen përkatësisht paragrafët 3, 4 dhe 5.

Dispozita të fundit dhe transitore
Neni 18

1. Ky protokoll është i hapur për nënshkrim nga shtetet anëtare të Këshillit të Evropës,
nënshkruese të Konventës, që mund ta shprehin pëlqimin e tyre për t'u detyruar nëpërmjet:
a) nënshkrimit pa rezerva në lidhje me ratifikimin, pranimin ose aprovimin; ose
b) nënshkrimit që i nënshtrohet ratifikimit, pranimit ose aprovimit, pasuar nga ratifikimi, pranimi ose aprovimi.
2. Instrumentet e ratifikimit, pranimit ose aprovimit depozitohen te Sekretari i Përgjithshëm i Këshillit të Evropës.

Neni 19

Ky protokoll hyn në fuqi në ditën e parë të muajit pas kalimit të një periudhe tremujore pas datës në të cilën të gjitha Palët në Konventë kanë shprehur pëlqimin e tyre për t'iu nënshtruar këtij protokolli në pajtim me dispozitat e Nenit 18.

Neni 20

1. Duke filluar nga data e hyrjes në fuqi të këtij protokolli, dispozitat e tij zbatohen për të gjitha kërkesat që janë në shqyrtim e sipër në gjykatë, si dhe për të gjitha vendimet, ekzekutimi i të cilave është nën mbikëqyrjen e Komitetit të Ministrave.
2. Kriteri i ri i pranueshmërisë i prezantuar nëpërmjet Nenit 12 të këtij protokolli në Nenin 35, paragrafi 3.b të Konventës nuk zbatohet në lidhje me kërkesat e deklaruara të pranueshme para hyrjes në fuqi të këtij Protokolli. Në dy vitet e para pas hyrjes në fuqi të këtij Protokolli, kriteri i ri i pranueshmërisë mund të zbatohet vetëm nga Dhomat dhe Dhoma e Lartë e Gjykatës.

Neni 21

Mandati i gjyqtarëve që kanë mandatin e parë në datën e hyrjes në fuqi të këtij Protokolli zgjatet ipso jure deri në një afat total prej nëntë vjetësh. Gjyqtarët e tjerë përfundojnë mandatin e tyre, i cili zgjatet ipso jure me dy vjet.

Neni 22

Sekretari i Përgjithshëm i Këshillit të Evropës njofton shtetet anëtare të Këshillit të Evropës për:
a) çdo nënshkrim;
b) depozitimin e çdo instrumenti ratifikimi, pranimi ose aprovimi;
e) datën e hyrjes në fuqi të këtij Protokolli në pajtim me Nenin 19;
d) çdo akt, njoftim ose komunikim tjetër që ka të bëjë me këtë Protokoll.

Në dëshmi të kësaj,  të nënshkruarit, duke qenë të autorizuar rregullisht, kanë nënshkruar këtë Protokoll.

Bërë në Strasburg, më 13 maj 2004, në anglisht dhe frëngjisht, të dyja tekstet janë njëlloj autentike, në një kopje të vetme të cilat depozitohen në arkivat e Këshillit të Evropës. Sekretari i Përgjithshëm i Këshillit të Evropës u dërgon kopje të njësuara me origjinalin të gjitha shteteve anëtare të Këshillit të Evropës.


























